open-index/open-wikipedia-markdown huggingface dataset:
চন্দ্ৰনাথ মন্দিৰ

**চন্দ্ৰনাথ মন্দিৰ** বাংলাদেশৰ চট্টগ্ৰামৰ ওচৰত থকা চন্দ্ৰনাথ পাহাৰৰ ওপৰত অৱস্থিত হিন্দু তীৰ্থস্থান। ই এখন প্ৰসিদ্ধ শক্তিপীঠ, য’ত হিন্দু ধৰ্মগ্ৰন্থ অনুসৰি দেৱী সতীৰ সোঁহাত পৰিছিল। গুগল মেপৰ তথ্য অনুসৰি, ই সমুদ্ৰপৃষ্ঠৰপৰা প্ৰায় ১,০২০ ফুট (৩১০ মিটাৰ) উচ্চতাত অৱস্থিত।

## ইতিহাস
এই মন্দিৰটো একাদশ শতিকাৰ বুলি মান্যতা আছে আৰু হিন্দুসকলৰ বাবে ইয়াৰ ঐতিহাসিক আৰু ধৰ্মীয় গুৰুত্ব আছে। ৰাজমালাত উল্লেখ আছে যে প্ৰায় ৮০০ বছৰ আগতে গৌড়ৰ আদিসুৰৰ বংশধৰ ৰাজা বিশ্বম্ভৰ সূৰ সমুদ্ৰপথে চন্দ্ৰনাথলৈ যাবলৈ চেষ্টা কৰিছিল। ‘’নিগমকল্পতৰু’’ গ্ৰন্থত কবি জয়দেৱ চন্দ্ৰনাথত কিছুসময় বসবাস কৰিছিল বুলি উল্লেখ আছে। ত্ৰিপুৰাৰ ৰাজা ধন্য মাণিক্যৰ সময়ছোৱালৈকে চন্দ্ৰনাথে বহু দান-ধ্যান লাভ কৰিছিল। ধন্য মাণিক্যই মন্দিৰৰপৰা শিৱৰ প্ৰতিমা নিজৰ ৰাজ্যলৈ লৈ যাব চেষ্টা কৰিছিল যদিও সাফল্য নাপালে।

## কিংবদন্তি
হিন্দু পৌৰাণিক কাহিনী অনুসৰি সতী আছিল শিৱৰ প্ৰথম পত্নী। সতীয়ে পিতৃ ৰাজা দক্ষৰ যজ্ঞত অপমানিত হৈ আত্মাহুতি দি মৃত্যুবৰণ কৰা পিছত, শিৱে অত্যন্ত শোকে সতীৰ মৃতদেহ লৈ সমগ্ৰ বিশ্বজুৰি তাণ্ডৱ নৃত্য কৰিছিল। এই পৰিস্থিতি ৰোধ কৰিবলৈ বিষ্ণুয়ে নিজৰ সুদৰ্শন চক্ৰ নিক্ষেপ কৰি সতীৰ দেহ ৫১টুকুৰাত বিভক্ত কৰে। 

সতীৰ য’ত য’ত শৰীৰৰ অংশ পৰিছিল, সেই স্থানসমূহ শক্তিপীঠ হিচাপে পৰিচিত হয়। বাংলাদেশ, ভাৰত, পাকিস্তান, নেপাল আৰু শ্ৰীলংকাত এনে বহু শক্তিপীঠ দেখিবলৈ পোৱা যায়। 

সতীৰ পুনৰ জন্ম হিমালয়ৰ কন্যা হিচাপে ‘‘পাৰ্বতী’’ ৰূপে হৈছিল। মৃগশীৰ্ষ (ফাগুন) মাহৰ উজ্জ্বলপক্ষৰ ১৪ তাৰিখে তেওঁৰ জন্ম মান্যতা অনুসৰি শিৱৰাত্ৰি পালন কৰা হয়।

## চন্দ্ৰনাথ মন্দিৰ শক্তিপীঠ হিচাপে

চন্দ্ৰনাথ মন্দিৰক শক্তিপীঠ হিচাপে গণ্য কৰা হয়। ‘‘দক্ষযজ্ঞ’’ আৰু সতীৰ আত্মাহুতিৰ পৌৰাণিক কাহিনী অনুসৰি সতীৰ দেহৰ বিভিন্ন অংশ পৃথক পৃথক ঠাইত পৰিছিল। প্ৰতি শক্তিপীঠত পৃথককৈ শক্তি আৰু কালভৈৰৱৰ প্ৰতিষ্ঠা থাকে। চন্দ্ৰনাথ শক্তিপীঠত সতীৰ ‘‘সোঁহাত’’ পৰিছিল বুলি মান্যতা আছে। ইয়াৰ শক্তিৰূপে দেৱী ‘‘ভবানী’’ পূজিতা।

## গেলাৰী

File:Chandranath Temple entrances.jpg|চন্দ্ৰনাথ পাহাৰৰ তলৰ মুখ্য প্ৰৱেশদ্বাৰ
File:Sitakunda06.jpg|২০০৮ চনৰ চন্দ্ৰনাথ মন্দিৰৰ গেট
File:1.Heritage Archeology Jehad Chandra Nath Temple.jpg|চিতাকুণ্ডৰ ওপৰৰ বিৰূপাক্ষ মন্দিৰ
File:Birupaksha Temple.jpg|চন্দ্ৰনাথ পাহাৰৰ তলত অৱস্থিত বিৰূপাক্ষ মন্দিৰ


## তথ্যসূত্ৰ

শ্ৰেণী:হিন্দুধৰ্মৰ মঠ-মন্দিৰ
শ্ৰেণী:বাংলাদেশ
লাভ ফৰ্মছ (উপন্যাস)

***লাভ ফৰ্মছ*** () হৈছে ২০২৫ চনত লিখা লেখিকা ক্লেয়াৰ এডামৰ উপন্যাস। যʼত বৰ্তমানৰ লণ্ডনত বাস কৰা ট্ৰিনিদাদ আৰু ট’বাগোৰ পৰা অহা অনুপ্ৰৱেশকাৰী ডনৰ কাহিনী বৰ্ণনা কৰা হৈছে আৰু ১৯৮০ চনত দত্তক লোৱাৰ বাবে এৰি দিবলগীয়া হোৱা হেৰুৱা কন্যাক বিচাৰি উলিয়াবলৈ চেষ্টা কৰা হৈছে। সেই সময়ত ডনৰ বয়স আছিল ১৬ বছৰ আৰু পৰিয়ালে তেওঁক অনাকাংক্ষিত গৰ্ভধাৰণৰ পিছত ছোৱালীজনীক দত্তক লোৱাৰ বাবে এৰি দিবলৈ বাধ্য কৰাইছিল।

এই উপন্যাসখন ২০২৫ চনৰ বুকাৰ বঁটাৰ বাবে মনোনীত হৈছিল, য'ত জুৰীয়ে এডামৰ মূল চৰিত্ৰ ডনৰ অন্বেষণৰ প্ৰশংসা কৰিছিল আৰু কৈছিল: "ডনৰ কণ্ঠই, ইয়াৰ সুন্দৰ আৰু নিস্তব্ধ জৰুৰীতাৰে, আজিও আমাক খেদি ফুৰে।"

## কাহিনী
১৯৮০ চনত কাৰ্নিভালৰ সময়ত এজন বিদেশী পৰ্যটকৰ সৈতে এৰাতিৰ থকাৰ পিছত ষোল্ল বছৰীয়া ডন বিচপছ গৰ্ভৱতী হয়। ট্ৰিনিদাদ আৰু ট’বাগোৰ এটা ধনী আৰু প্ৰভাৱশালী পৰিয়ালত জন্মগ্ৰহণ কৰা ডনৰ পিতৃ-মাতৃ এই অভাৱনীয় গৰ্ভাৱস্থাৰ বাবে অপমানিত আৰু হতাশ হয়। তাইৰ পিতৃ-মাতৃয়ে ডনক ভেনিজুৱেলাৰ এটা কনভেণ্টলৈ যোৱাৰ ব্যৱস্থা কৰে, য’ত তাই ননসকলৰ তত্বাৱধানত এজনী ছোৱালী সন্তান জন্ম দিয়ে। তাৰ পিছত তাই ছোৱালীজনীক দত্তক লোৱাৰ বাবে ৰখা ননসকলক দিয়ে আৰু ডনে ট্ৰিনিদাদলৈ উভতি যায়। তাইৰ পিতৃ-মাতৃয়ে ডনক সমগ্ৰ কাণ্ডটো দমন কৰিবলৈ উৎসাহিত কৰে আৰু ইয়াৰ বিষয়ে খুব কমেইহে আলোচনা কৰা হয়।

চল্লিশ বছৰৰ পাছত লণ্ডনত বাস কৰা বৰ্তমান ৫৮ বছৰীয়া ডনৰ শেহতীয়াকৈ বিবাহ বিচ্ছেদ হৈছে আৰু তেওঁৰ দুজন প্ৰাপ্তবয়স্ক পুত্ৰ আছে। বহু আগতেই সাধাৰণ চিকিৎসক হিচাপে অৱসৰ গ্ৰহণ কৰি এতিয়া এষ্টেট এজেণ্টৰ ৰিচেপচনিষ্ট হিচাপে কাম কৰি আছে। তেওঁ এই কেৰিয়াৰটো বাছনি কৰিছিল যাতে তাই নিজৰ পুত্ৰক ডাঙৰ-দীঘল কৰাত অধিক সময় উচৰ্গা কৰিব পাৰে। জীৱনৰ এই পৰ্যায়ত ডনে হেৰুৱা ছোৱালীজনীৰ সৈতে পুনৰ সংযোগ স্থাপনৰ এক শূন্যতা আৰু আকাংক্ষা অনুভৱ কৰে। অনলাইন এডপচন গ্ৰুপত আনৰ লগত কথা পাতি তাই নিজৰ সন্ধান আৰম্ভ কৰে। তাৰ পিছত ডনে ভেনিজুৱেলাত দত্তক লোৱা ৪২ বছৰীয়া ইটালীয় মহিলা মনিকাৰ সৈতে সংযোগ স্থাপন কৰে আৰু তেওঁ ডনৰ কন্যা বুলি বিশ্বাস কৰে।

## অভ্যৰ্থনা
উপন্যাসখনক সাধাৰণতে সমালোচকসকলে ভাল সমাদৰ লাভ কৰিছিল। *দ্য চাণ্ডে টাইমছ*ৰ বাবে লিখি, আৰু এডামৰ প্ৰথম উপন্যাস গোল্ডেন চাইল্ডৰ কথাও উল্লেখ কৰি জোহানা থমাছ-কৰে কয়: "এডামৰ বিশেষত্ব হ’ল তেওঁ আৱেগিকতাৰ আশ্ৰয় নোলোৱা হৃদয় বিদাৰক পাৰিবাৰিক কাহিনী লিখে।”
দ্য ফাইনেন্সিয়েল টাইমছৰ বাবে লিখি জন চেল্ফে কাহিনীভাগক পৰিচালিত কৰাত অত্যধিক মনোনিৱেশ নকৰি ডনৰ আভ্যন্তৰীণ প্ৰেৰণা আৰু অনুভৱ, চৰিত্ৰ বিকাশৰ বৈশিষ্ট্যসমূহ আখ্যানত বৈশিষ্ট্যযুক্ত কৰাৰ বাবে এডামছক প্ৰশংসা কৰিছিল। চেল্ফে কয় যে উপন্যাসখন লেখকে "পৃষ্ঠীয় কাহিনীটোক সম্পূৰ্ণ গতিৰে অনুসৰণ কৰা"তকৈ "জীৱন গঠন কৰা সকলো উপাদানৰ সমৃদ্ধ প্ৰকাশ"। 
দ্য গাৰ্ডিয়ানৰ বাবে লিখি জুলি মায়াৰ্ছনে কয় যে এডামে এটা চৰিত্ৰৰ অনুভৱ আৰু প্ৰেৰণা সময়ৰ লগে লগে কেনেকৈ ৰূপান্তৰিত হ’ব পাৰে সেই বিষয়ে ৰূপৱতীভাৱে চিত্ৰিত কৰিবলৈ সক্ষম হৈছিল। মায়াৰ্ছনে লগতে কয় যে উপন্যাসখনত চৰিত্ৰসমূহৰ সম্পৰ্ক আৰু কাহিনীভাগক প্ৰশংসা কৰা উপপাঠ্যৰ সৈতে সংলাপ আছিল।

## তথ্য সংগ্ৰহ

শ্ৰেণী:উপন্যাস
দোহোৰী

**দোহোৰী** () নেপালৰ এক প্ৰকাৰৰ লোকসংগীত। সাধাৰণতে এটা মহিলা আৰু এটা পুৰুষৰ দুটা দলে মিলি গোৱা ই এক নেপালী বৈশিষ্ট্যৰ সংগীত। এই গীতত প্ৰশ্ন আৰু উত্তৰৰ ৰূপত গীতটো গোৱা হয়। এটা দলে গীতৰ সুৰত এটা প্ৰশ্ন গায় আৰু প্ৰতিপক্ষই সমানে গীতিময় সাধাৰণ যৌগিক গীতিকথাৰ জৰিয়তে তাৰ উত্তৰ দিয়ে আৰু ই সলনা-সলনিকৈ হৈ থাকে। দোহোৰি শব্দটোৰ অৰ্থ হৈছে 'আগলৈ পিছলৈ' বা দোহাৰি থকা, আৰু ই প্ৰতিযোগী গায়কসকলৰ মাজত গীতিময় বাক্যাংশৰ আদান-প্ৰদানক বুজায়। গীত নিৰ্মাণ পৰস্পৰ সহযোগিতামূলক আৰু ইয়াত বহু ব্যক্তি জড়িত হৈ থাকে।

সকলো নেপালী লোকগীতৰ দৰে দোহোৰিৰ উৎপত্তি নেপালৰ গ্ৰাম্য অঞ্চলত হৈছিল আৰু বৰ্তমান ইয়াক গ্ৰাম্য আৰু চহৰীয়া বসতিস্থল দুয়োটাতে গোৱা হয় আৰু লগতে ব্ৰিটেইন, আমেৰিকা আৰু বাহৰেইনৰ নেপালী ভাষী প্ৰব্ৰজনকাৰীসকলৰ মাজতো ই জনপ্ৰিয়। পুৰুষ আৰু মহিলাসকলে পৰিৱেশন থলীত বিপৰীত ফালে মুখ কৰি বহি থাকে আৰু লক্ষ্য হ’ল এটা দলৰ হাস্যৰসময়ী উত্তৰ শেষ নোহোৱালৈকে তেওঁলোকৰ শব্দ, সুৰ আৰু তালক নিৰীক্ষণ কৰি থকা। বিগত সময়ছোৱাত দোহৰি সাত দিন আৰু সাত ৰাতিলৈকে বিস্তৃত হৈছিল বুলি কোৱা হয়।

এটা সুপৰিচিত লোকগীতৰ পুনৰাবৃত্তিমূলক মূল বাক্যাংশৰ ওপৰত দোহোৰি গোৱা হয় যদিও প্ৰশ্ন উত্থাপন আৰু উত্তৰ দিয়াৰ লগে লগে গীতটো অভিযোজিত কৰা হয়। দলসমূহ পুৰুষ বনাম পুৰুষ, যাক ভালে দোহোৰি বোলে; মহিলা বনাম মহিলা, যাক পোঠি দোহোৰি বোলে বা মিশ্ৰিত লিংগৰ অৰ্থাৎ ৰেলী দোহোৰিও হ’ব পাৰে। দোহোৰিৰ বিষয়সমূহ সাধাৰণতে প্ৰেম, বিৰহ, সমাজ, ৰাজনীতি আৰু সামাজিক উন্নয়নৰ ভিতৰত থাকে।
## গুৰুত্ব
দোহোৰী নেপালৰ এক সাংস্কৃতিক ঐতিহ্য৷ এই গীতবোৰৰ মাজত নেপালী মানুহৰ ইতিহাস, পৰিচয়, মূল্যবোধ, পৰম্পৰা, অভিজ্ঞতা আদিৰ আভাস পোৱা যায়। ই মানুহ আৰু সমাজৰ মাজত ঐক্যৰ কথাও সূচায়। বিভিন্ন জনগোষ্ঠীৰ মাতৃভাষা, যেনে মাগৰ, গুৰুং, ভোজপুৰী, থাৰু, আৰু ডোটেলী ভাষাত গোৱা দোহোৰীসমূহে এই ভাষাসমূহ জীয়াই ৰখাত সহায় কৰিছে। দোহোৰি গায়নে লোকসমাজত পাৰস্পৰিক বান্ধোন দৃঢ় কৰাতো সহায় কৰিছে। জনপ্ৰিয়তাৰ দৌৰত আজিকালি অৱশ্যে ইয়াৰ ভাব-ভাষা আৰু সুৰৰ গভীৰতা কমি অহাও দেখা গৈছে।

; লগতে চাওক: ৰত্যৌলী
## তথ্যসূত্ৰ

শ্ৰেণী:সংগীত
শ্ৰেণী:নেপালৰ সংস্কৃতি
পঞ্চৈবাজা

**পঞ্চৈবাজা** হৈছে নেপালৰ  পৰম্পৰাগত সংগীত যন্ত্ৰৰ সমষ্টি। সাধাৰণতে বিবাহ, পূজা-পাৰ্বণ, শোভাযাত্ৰা আদি ধৰ্মীয় অনুষ্ঠানত এই বাদ্যযন্ত্ৰসমূহ ব্যৱহাৰ কৰা হয়। নেপালী সমাজত এই বাদ্যযন্ত্ৰসমূহ মূলত দামাই আৰু গাইনে জাতিৰ সংগীতজ্ঞসকলে বজায়।

‘‘পঞ্চ’’ মানে ‘‘পাঁচ’’ আৰু ‘‘বাজা’’ মানে সংগীত-যন্ত্ৰ; সেইবাবে ইয়াক ‘‘পঞ্চৈবাজা’’ বোলা হয়। বানানৰ বিভিন্ন ৰূপ— ‘‘পঁচে বাজা’’, ‘‘পঞ্চাই বাজা’’, ‘‘পঁচাই বাজা’’ আদি।

## উপাদান

পঞ্চৈবাজাত সাধাৰণতে তলত দিয়া পাঁচবিধ মুখ্য যন্ত্ৰ থাকে—
* **ঝালি** 
* **ঢোলক** — একপ্ৰকাৰৰ সৰু ঢোল
* **দামাহা** — একপ্ৰকাৰৰ ডাঙৰ ঢোল
* **নাৰ্ছিংগা** — C-আকৃতিৰ দীঘল বাঁহী
* **[[চেহনাই|শেহনাই]]** — লোকবাঁহী

কিছুমান তথ্যত ‘‘ট্যম্কো’’, ‘‘ঢোলকি’’ আদি যন্ত্ৰৰ কথাও উল্লেখ আছে।

## তথ্যসূত্ৰ

শ্ৰেণী:নেপালৰ সংস্কৃতি
শ্ৰেণী:নেপালী লোক-সংগীত
শ্ৰেণী:নেপাল
নৌমতি বাজা

**নৌমতি বাজা** () হ'ল নটা বাদ্যযন্ত্ৰৰ সামূহিক গোট৷
  এইটো পঞ্চা বাদ্যৰ বৃহত্তৰ ৰূপ, ইয়াত আৰু চাৰিটা বাদ্য সংযোজন কৰা হৈছে। ইয়াৰ ভিতৰত দমহা, ঝিয়ালি, তাম্কো, ঢোলক, চেহনাই, কৰ্ণাল, আৰু নৰসিংহ বাদ্যযন্ত্ৰ অন্তৰ্ভুক্ত, ইয়াৰে দুটাকৈ চেহনাই আৰু দমাহা৷ চেহনাই আৰু নৰসিংহ ফুঁৱাই, ডাঙৰ দমাহা, সৰু দমাহা, ঢোলক আৰু তাম্কো কোবাই, ঝ্যামতা আৰু মুজুৰাৰ সংঘৰ্ষ কৰি বজোৱা হয়।  এই বাদ্যযন্ত্ৰৰ গোটটোক নৌমতি‍ বাজা বুলি কোৱা হয় কাৰণ নজন বাদ্যযন্ত্ৰবাদক, লোকশিল্পীয়ে একেলগে বাদ্যযন্ত্ৰ বজায়, সুৰ আৰু ছন্দৰ সংমিশ্ৰণ ঘটায়।
## নৌমতী বাদ্যযন্ত্ৰৰ চমু বিৱৰণ
### চেহনাই
চেহনাই নৌমতি‍ বাজাৰ মূল আকৰ্ষণ হ’ল ই যোৰকৈ আহে আৰু ইয়াৰ গঠন একে। খুব পৰিশ্ৰমী লোকশিল্পীয়েহে এই বাদ্যযন্ত্ৰবিধ বজাব পাৰে, যিটো বাদ্যযন্ত্ৰ ফুঁৱাই আৰু ইয়াৰ আঠটা ফুটাৰ প্ৰতিটোতে আঙুলি লৰচৰ কৰি বাঁহীৰ দৰে বজাব পাৰি। যেতিয়া এটা চেহনাইত আঙুলি লৰচৰ কৰি বজায়, আনটোৱে কেৱল বজাই শব্দ উৎপন্ন কৰে। গতিকে শব্দ উৎপন্ন কৰা চেহনাইক পুৰুষ চেহনাই বুলি কোৱা হয় আৰু আঙুলি লৰচৰ কৰি জিভা যোগ কৰি বজোৱা চেহনাইক মাইকী চেহনাই বুলিও কোৱা হয়। বিশেষকৈ ৰূপ আৰু পিতলৰ দ্বাৰা নিৰ্মিত চেহনাইয়ে‍ আঠ ফুটাযুক্ত মুখৰ টুকুৰা নিৰ্মাণৰ জৰিয়তে ছয়ত্ৰিশটা ৰাগেৰে সমৃদ্ধ শব্দ উৎপন্ন কৰে।

### ঢোলক
মাদলৰ সদৃশ এই বাদ্যটো এফালে হাতেৰে আৰু আনফালে সৰু লাঠিৰে আঘাত কৰিও বজোৱা হয়। ই আন বাদ্যযন্ত্ৰৰ ছন্দ ধৰি‍ ৰখাৰ লগতে এটা ছন্দৰো কাম কৰে। ঢোলক প্ৰায় ডেৰ ফুট দীঘল কাঠ আৰু চামৰাৰ হয়৷
### দমাহা
নৌমতি‍ বাজাত দমাহা সৰ্ববৃহৎ বাদ্যযন্ত্ৰ। তাম আৰু চামৰাৰে নিৰ্মিত এই বাদ্যযন্ত্ৰ কাঠেৰে আঘাত কৰি বজোৱা হয়। ইয়াৰ শব্দ প্ৰচণ্ড আৰু কম্পনশীল প্ৰকৃতিৰ।
### সৰু দমাহা
দমাহাৰ সৰু ৰূপটোক *সানো দমাহা* বা সৰু দমাহা বুলি কোৱা হয়।
### বাউন্টাল
দমাহাৰ সমান আকাৰৰ কিন্তু সৰু দমাহাক বাউন্টাল বোলে। ইয়াৰ শব্দ ডাঙৰ দমাহাৰ দৰে প্ৰচণ্ড নহয়। ইয়াৰ আকাৰো ডাঙৰ দমাহাৰ তুলনাত সৰু, যাৰ বাবে ইয়াক দমাহাৰ সংগী বুলি গণ্য কৰা হয়।
### তাম্কো
নৌমতি বাজাক ছন্দ প্ৰদান কৰা আন এটা বাদ্য হ’ল তাম্কো, যাৰ আকৃতি প্ৰায় সৰু দমাহাৰ দৰে। এই সৰু আৰু সুক্ষ্ম বাদ্যযন্ত্ৰটো সৰু কাঠৰ টুকুৰাৰে‍ আঘাত কৰি বজোৱা হয়। চেহনাইৰ শব্দ সৃষ্টি হ’লেই তাম্কোৱে‍ ছন্দ প্ৰদান কৰে আৰু আন বাদ্যযন্ত্ৰীসকলে বাদ্যযন্ত্ৰবোৰে বজাবলৈ আৰম্ভ কৰে। এইদৰে তাম্কো আৰু সৰু দমাহা ইটো সিটোৰ পৰিপূৰক বাদ্যযন্ত্ৰ। কেতিয়াবা বাদ্যযন্ত্ৰ আৰু বাদ্যযন্ত্ৰীৰ অভাৱৰ বাবে নৌমতি বাজাৰ এটা নোহোৱা হ’লেও বজোৱা হয়।
### য়ালি‍
বাদ্যযন্ত্ৰৰ ছন্দ হেৰালে‍ ছন্দ প্ৰদান কৰিবলৈ‍ ব্ৰঞ্জৰ প্লেটৰ দৰে আকৃতিৰ বাদ্যযন্ত্ৰবিধ বজোৱা হয়৷
### নৰসিংহ
তামৰ দ্বাৰা নিৰ্মিত এই বাদ্যযন্ত্ৰ দুটা অংশৰে গঠিত যিবোৰ বজোৱাৰ সময়ত একেলগে সংযোগ কৰা হয়। নবজাই কঢ়িয়াই নিয়াৰ সময়ত সৰু অংশটো ডাঙৰ অংশৰ ভিতৰত ৰাখি কান্ধত কঢ়িয়াই নিয়া হয়। প্ৰাণীৰ শিঙৰ দৰে আকৃতিৰ এই বাদ্যযন্ত্ৰটো মাত্ৰ কেইজনমান দক্ষ বাদ্যযন্ত্ৰীয়েহে‍ বজাব পাৰে।
### কৰ্ণাল
বজাবলৈ আটাইতকৈ কঠিন বাদ্য হিচাপে পৰিচিত কৰ্ণাল হৈছে এটা পোন আৰু অলপ ডাঙৰ শিঙজাতীয় বাদ্য৷ তামৰ দ্বাৰা নিৰ্মিত কৰ্ণাল বাদ্যযন্ত্ৰ লামাসকলে ব্যৱহাৰ কৰা বাদ্যযন্ত্ৰৰ সৈতে মিল যদিও শব্দ বেলেগ। নৰসিংহৰ দৰে কৰ্ণালকো টুকুৰা-টুকুৰকৈ‍ কঢ়িয়াই নিয়া হয় আৰু ভাঁজ কৰি বজোৱা হয়।

## তথ্যসূত্ৰ

শ্ৰেণী:বাদ্যযন্ত্ৰ
শ্ৰেণী:নেপাল
সুচাটা চুৱাংশ্ৰী

**সুচাটা চুৱাংশ্ৰী**( ; জন্ম ২০ ছেপ্তেম্বৰ, ২০০৩), এগৰাকী থাই সৌন্দৰ্য্য প্ৰতিযোগিতাৰ খিতাপধাৰী মহিলা , যি গৰাকীয়ে মিছ ৱৰ্ল্ড ২০২৫ খিতাপ অৰ্জন কৰিছে। মিছ ৱৰ্ল্ড খিতাপ অৰ্জন কৰা সুচাটা হৈছে প্ৰথম থাই মহিলা। তেওঁক থাই উপনাম “অ’পাল” (থাই: โอปอล) নামেৰেও জনা যায়।

## প্ৰাথমিক জীৱন আৰু শিক্ষা
২০০৩ চনৰ ২০ ছেপ্টেম্বৰত ফুকেটত পিতৃ থানেট ডনকামনেৰ্ড আৰু মাতৃ সুপাত্ৰা চুৱাংশ্ৰীৰ ঔৰষত সুচাটাই  জন্মগ্ৰহণ কৰে । কিছু সূত্ৰৰ মতে, তেওঁ ২০ মাৰ্চত জন্মগ্ৰহণ কৰিছিল। টিপিএন গ্লৱেল, সেই সময়ৰ মিছ ইউনিভাৰ্ছ থাইলেণ্ড প্ৰতিযোগিতাৰ আয়োজকৰ মতে তেওঁৰ জন্ম ২০ ছেপ্টেম্বৰত।তেওঁৰ পৰিয়ালে ফুকেটৰ থালাঙত ব্যক্তিগত ব্যৱসায়েৰে জীৱন নিৰ্বাহ কৰিছে । সুচাটাই প্ৰাথমিক আৰু নিম্ন মাধ্যমিক শিক্ষা কাজোংকিয়েচুক্সা স্কুলত সম্পূৰ্ণ কৰে, আৰু ট্ৰিয়াম উডোম চুক্সা স্কুলত উচ্চতৰ মাধ্যমিক শিক্ষাৰ বাবে বেংককলৈ গুচি যায়, য'ত তেওঁ কলা কাৰ্যসূচীৰ অধীনত চীনা বিষয়ত মেজৰ লৈ শিক্ষা গ্ৰহণ কৰে।

মিছ ইউনিভাৰ্ছ থাইলেণ্ড হোৱাৰ পূৰ্বে সুচাটাই থামাছাট বিশ্ববিদ্যালয়ৰ ৰাজনীতি বিজ্ঞান বিভাগৰ পৰা ৰাজনীতি আৰু আন্তঃৰাষ্ট্ৰীয় সম্পৰ্কত স্নাতক ডিগ্ৰী লাভ কৰিছিল। 

## সৌন্দৰ্য্য প্ৰতিযোগিতাত অংশগ্ৰহণ
সুচাতাৰ বয়স যেতিয়া ১৬ বছৰ আছিল, তেতিয়া তেওঁৰ দেহৰ প্ৰতিটো স্তনত ১০ চেণ্টিমিটাৰ দৈৰ্ঘ্যৰ টিউমাৰ পোৱা গৈছিল আৰু টিউমাৰ আঁতৰাবলৈ তেওঁৰ শৰীৰৰ নিদিষ্ট অংশত অস্ত্ৰোপচাৰ কৰিব লগা হৈছিল আৰু সফল হৈছিল। এই সফলতাৰ অভিজ্ঞতাই সুচাতাৰ মনলৈ স্তন কেন্সাৰ প্ৰতি সজাগতাৰ পোষকতা আনে আৰু এই বিষয়টোৰ প্ৰতি সকলো মানুহৰ সজাগতা আনিবলৈ তেওঁ সৌন্দৰ্য্য প্ৰতিযোগিতাৰ পেজেণ্ট্ৰি প্ৰতিযোগিতাত অংশগ্ৰহণ কৰিবলৈ আৰম্ভ কৰে। 

২০২২ চনত ১৮ বছৰ বয়সত সুচাটাই মিছ ইউনিভাৰ্ছ থাইলেণ্ড ২০২২ প্ৰতিযোগিতাত অংশগ্ৰহণ কৰে আৰু তৃতীয় ৰানাৰ্ছ আপ হিচাপে অন্ত পেলায়।  পিছলৈ মূল প্ৰথম ৰানাৰ্ছ আপ নিকোলিন লিমছনুকানে পদত্যাগ কৰাৰ পিছত তেওঁক দ্বিতীয় ৰানাৰ্ছ আপলৈ উন্নীত কৰা হয়। 

ইয়াৰ পাছত ২০২৪ চনত সুচাটাক বেংককক প্ৰতিনিধিত্ব কৰি মিছ ইউনিভাৰ্ছ থাইলেণ্ড ২০২৪ প্ৰতিযোগিতাত নিযুক্তি দিয়া হয়। ইয়াৰ ওপৰি মিছ চাৰ্মিং টেলেণ্ট আৰু মিছ বিউটি এণ্ড কনফিডেন্সকে ধৰি কেইবাটাও বিশেষ বঁটা লাভ কৰে।  প্ৰতিযোগিতাৰ শেষত তেওঁক মিছ ইউনিভাৰ্ছ থাইলেণ্ড ২০২৪ৰ মুকুট পিন্ধোৱা হয়।

২০২৪ চনৰ ১৭ নৱেম্বৰত মেক্সিকো চহৰত অনুষ্ঠিত হোৱা মিছ ইউনিভাৰ্ছ ২০২৪ত থাইলেণ্ডক সুচাটাই প্ৰতিনিধিত্ব কৰিছিল । তাত তেওঁ তৃতীয় ৰানাৰ্ছ আপ হিচাপে স্থান লাভ কৰে  আৰু ভইচ ফৰ চেঞ্জ ৰূপৰ বঁটা লাভ কৰে। 

কিন্তু ২০২৫ চনৰ ২২ এপ্ৰিলত মিছ ৱৰ্ল্ডত থাইলেণ্ডৰ প্ৰতিনিধি হিচাপে নিযুক্তি পোৱাৰ পিছত মিছ ইউনিভাৰ্ছ অৰ্গেনাইজেশ্যনে তেওঁক তৃতীয় ৰানাৰ্ছ আপৰ পদৰ পৰা অপসাৰণ কৰাৰ কথা ঘোষণা কৰে  কাৰণ তেওঁ আন এটা খিতাপ গ্ৰহণ কৰাৰ পূৰ্বে ১২ মাহ বা এবছৰ সম্পূৰ্ণ কৰিব লাগিব। 

## মিছ ৱৰ্ল্ড ২০২৫
২০২৫ চনৰ ২২ এপ্ৰিলত সুচাটাক মিছ ৱৰ্ল্ড থাইলেণ্ড অৰ্গেনাইজেশ্যনে — টেৰ’ এণ্টাৰটেইনমেণ্ট আৰু টিপিএন গ্ল’বেলৰ সহযোগত — ভাৰতত অনুষ্ঠিত হোৱা মিছ ৱৰ্ল্ড ২০২৫ত থাইলেণ্ডক প্ৰতিনিধিত্ব কৰিবলৈ নিযুক্তি দিয়ে। মাল্টিমিডিয়া চেলেঞ্জত জয়ী হোৱাৰ পিছত সুচাটাই শীৰ্ষ ৪০ ৰ ভিতৰত স্থান লাভ কৰে। এই প্ৰতিযোগিতা ২০২৫ চনৰ ৩১ মে'ত হায়দৰাবাদত অনুষ্ঠিত হয়।  ২০২৫ চনৰ মিছ ৱৰ্ল্ড হিচাপে তেওঁক এই খিতাপ দখল কৰা প্ৰথমগৰাকী থাই আৰু দ্বিতীয় দক্ষিণ-পূব এছিয়ান হিচাপে অভিষিক্ত কৰা হয়। 

## তথ্যসূত্ৰ

শ্ৰেণী:থাইলেণ্ডৰ ব্যক্তি
শ্ৰেণী:জীৱিত ব্যক্তি
জেন গ্ৰীণ

**জেন গ্ৰীণ** (; জন্ম ১৯৫৫) হ'ল শিশু আৰু প্ৰাপ্তবয়স্কৰ বাবে অ-কল্পকাহিনী কিতাপৰ স্ৰষ্টা আৰু এগৰাকী ব্ৰিটিছ লেখিকা। ৩০০ৰো অধিক গ্ৰন্থ তেখেতে‍ লিখিছে।
## জীৱন
জেন গ্ৰীণৰ জন্ম যমজ সন্তান হিচাপে আৰু তেখেত ডাঙৰ-দীঘল হৈছিল দক্ষিণ লণ্ডন আৰু ছাচেক্সত। ছাচেক্স বিশ্ববিদ্যালয়ৰ পৰা ইংৰাজী সাহিত্যত তেখেতে ডক্টৰেট ডিগ্ৰী লাভ কৰে। ১৯৮১ চনৰ পৰা ১৯৯৬ চনলৈ প্ৰকাশন বিভাগত কাম কৰাৰ পাছত তেখেত এগৰাকী পূৰ্ণকালীন লেখিকা হিচাপে পৰিগণিত হয়। ২০১২-১৩ চনত ছাচেক্স বিশ্ববিদ্যালয়ৰ ৰয়েল লিটাৰেৰী ফাণ্ড ফেলো আছিল। ছাচেক্স ডাউনছৰ ওচৰতে তেখেত থাকে।

## তথ্যসূত্ৰ
ঝাং জিলিন

**ঝাং জিলিন** (, সৰলীকৃত চীনা: 张梓琳; পৰম্পৰাগত চীনা: 張梓琳; পিনয়ন: ঝাং Zǐlín, জন্ম ২২ মাৰ্চ ১৯৮৪) এগৰাকী চীনা অভিনেত্ৰী, গায়িকা, ফেশ্বন মডেল আৰু সৌন্দৰ্য্য ৰাণী। তেওঁ ২০০৭ চনত মিছ ৱৰ্ল্ডৰ মুকুট পিন্ধিছিল; আৰু ইয়াৰ পূৰ্বে তেওঁক মিছ চাইনা ৱৰ্ল্ড ২০০৭ হিচাপে অভিষিক্ত কৰা হৈছিল। 
## জীৱনী
১৯৮৪ চনৰ ২২ মাৰ্চত শ্বেণ্ডঙৰ ৱেইহাইত ঝাঙে জন্মগ্ৰহণ কৰে, পৰৱৰ্তী সময়ত বেইজিঙৰ হাইডিয়ান জিলালৈ গুচি যায় আৰু সেই ঠাইতে ১৯৯৬ চনৰপৰা ২০০২ চনলৈকে হাইস্কুলীয়া শিক্ষা গ্ৰহণ কৰে। পিছলৈ বেইজিঙত বিজ্ঞান আৰু প্ৰযুক্তি বিশ্ববিদ্যালয়ত অধ্যয়ন সম্পূৰ্ণ কৰি ২০০৬ চনত ব্যৱসায় প্ৰশাসনত ডিগ্ৰী লাভ কৰে। ঋাঙে বৰ্তমান ফেশ্বন মডেল হিচাপে কাম কৰি আছে। 
## প্ৰাথমিক জীৱন
শৈক্ষিক দিশত আগবহা পৰিয়ালত ডাঙৰ-দীঘল হোৱা ঝাঙে নিজৰ শিক্ষাক সদায় মূল্য দি আহিছে আৰু পঢ়া-শুনাত বহু কৃতিত্ব লাভ কৰিছে। পঢ়া-শুনাৰ লগতে ঝাঙে আঠ বছৰ বয়সৰপৰাই বিভিন্ন ধৰণৰ ক্ৰীড়াৰ প্ৰশিক্ষণ আৰম্ভ কৰিছিল। ট্ৰিপল জাম্প আৰু হাৰ্ডলছত পাৰদৰ্শিতা দেখুৱাব পাৰিছিল আৰু ১৯৯৯ চনত দশম বেইজিং চিটি যুৱ গেমছত জয়লাভ কৰি ১০০ মিটাৰ হাৰ্ডলছত পেছাদাৰী প্ৰশিক্ষণ লৈছিল। 
২০০২ চনত ঝাঙে হাইস্কুলীয়া শিক্ষা সমাপ্ত কৰি বিজ্ঞান আৰু প্ৰযুক্তি বিশ্ববিদ্যালয় বেইজিঙত অধ্যয়ন আৰম্ভ কৰে আৰু ২০০৬ চনত স্নাতক ডিগ্ৰী লাভ কৰে। স্নাতক হিচাপে তেওঁ বহুতো এথলেটিক প্ৰতিযোগিতাত অংশগ্ৰহণ কৰে আৰু জয়ী হয়। ২০০৫ চনত তেওঁৰ বিশ্ববিদ্যালয়ত “স্প’ৰ্টছ এডভান্স ডিষ্টিংচন এৱাৰ্ড” লাভ কৰে। 

## পেচাগত জীৱন

২০০৩ চনত মডেলিং আৰু পেজেণ্ট্ৰিৰ ক্ষেত্ৰখনত ঝাঙৰ কেৰিয়াৰ আৰম্ভ হয় য'ত তেওঁ নিউ চিল্ক ৰোড মডেলিং এজেন্সীয়ে আয়োজন কৰা সৌন্দৰ্য্য প্ৰতিযোগিতাত অংশগ্ৰহণ কৰে। পেজেণ্ট্ৰিত প্ৰথমবাৰৰ বাবে অংশগ্ৰহণ কৰা হিচাপে জাঙে অভিজ্ঞতাৰ অভাৱতহে শীৰ্ষ ১০ ৰ ভিতৰত স্থান লাভ কৰিবলৈ সক্ষম হয়। কিন্তু পিছত এজেন্সীৰ কাৰ্যবাহী পৰিচালক লি জিয়াওবায়ে তেওঁক আৱিষ্কাৰ কৰে। তেতিয়াৰপৰাই ঝাঙে পেৰিছ আৰু বাৰ্লিনকে ধৰি বিশ্বৰ প্ৰধান ফেশ্বন ৰাজধানীসমূহৰ ৰাণৱেত শোভা বঢ়াইছে।[1]

২০০৬ চনত চাইনিজ ফেশ্বন এণ্ড কালচাৰ এৱাৰ্ডৰ সময়ত শীৰ্ষ দহগৰাকী পেছাদাৰী ছুপাৰমডেলৰ ভিতৰত অন্যতম হিচাপে তালিকা ভুক্ত কৰা হয়। ইয়াৰ পিছত তেওঁ ২০০৭ চনত পেৰিছত অনুষ্ঠিত হোৱা জৰ্জিঅ' আৰ্মানীৰ শৰৎ/শীতকালীন সংগ্ৰহ অনুষ্ঠানত অংশগ্ৰহণ কৰে আৰু পিছলৈ নিউ ছিল্ক ৰোড মডেলিং এজেন্সীৰপৰা "বছৰৰ শীৰ্ষ মডেল"ৰ খিতাপ অৰ্জন কৰে। 

২০০৭ চনৰ ১ ডিচেম্বৰত হাইনানৰ ছানিয়াৰ ক্ৰাউন অৱ বিউটি থিয়েটাৰত ২০০৭ চনৰ মিছ ৱৰ্ল্ডৰ মুকুট পিন্ধিছিল। তেওঁৰ ৰাজত্বকালত ২০খন দেশৰ ৮০খনতকৈও অধিক চহৰ ভ্ৰমণ কৰিছিল। ইয়াৰে কিছুমান দেশ হ’ল যুক্তৰাজ্য, আমেৰিকা, ৰাছিয়া, মেক্সিকো, ট্ৰিনিদাদ আৰু ট’বাগো, ভিয়েটনাম, দক্ষিণ আফ্ৰিকা। 

## চলচ্চিত্ৰ জীৱন
২০১১ চনৰ হে-মেন ছবি আৰু ২০১৪ চনৰ হংকঙৰ ফেণ্টাচি ছবি দ্য মাংকি কিংত জাঙে অভিষেক ঘটায়।

## ব্যক্তিগত জীৱন
২০১৩ চনত থাইলেণ্ডৰ ফুকেটত নিয়ে লেইৰ সৈতে বিবাহপাশত আবদ্ধ হয় আৰু ২০১৬ চনৰ এপ্ৰিল মাহত তেওঁৰ এগৰাকী কন্যা সন্তান জন্ম হয়। 

## সংগীত
২০০৮ চনৰ গ্ৰীষ্মকালীন অলিম্পিকৰ চাউণ্ডট্ৰেকত ঝাঙে নিজৰ কণ্ঠ দিছিল আৰু সেই একেটা গীতৰ মিউজিক ভিডিঅ’তো অংশ লৈছিল, সেই গীতটোৰ নাম আছিল “Beijing Welcomes You” (বেইজিঙে আপোনাক স্বাগতম জনায়)। 
## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:চীনৰ ব্যক্তি
মেগান ইয়ং

**মেগান লিন টাল্ডে ইয়ং-ডেইজ** (; জন্ম: ২৭ ফেব্ৰুৱাৰী, ১৯৯০) এগৰাকী ফিলিপাইনছৰ অভিনেত্ৰী, মডেল আৰু সৌন্দৰ্য্য ৰাণী যি ২০১৩ চনৰ মিছ ৱৰ্ল্ড লাভ কৰে। ফিলিপাইনছ আৰু দক্ষিণ-পূব এছিয়াৰপৰা মিছ ৱৰ্ল্ড বিজয়ী হোৱা তেওঁ প্ৰথমগৰাকী প্ৰতিনিধি।

ইয়াৰ পূৰ্বে তেওঁক ২০১৩ চনৰ মিছ ৱৰ্ল্ড ফিলিপাইনছৰ মুকুট পিন্ধোৱা হৈছিল। ইয়ঙে ৰিয়েলিটি টেলিভিছন শ্ব’ ষ্টাৰষ্ট্ৰকত প্ৰতিযোগী হিচাপে আৰম্ভ কৰিছিল।

## প্ৰাৰম্ভিক জীৱন আৰু শিক্ষা
১৯৯০ চনৰ ২৭ ফেব্ৰুৱাৰীত ভাৰ্জিনিয়াৰ আলেকজেণ্ড্ৰিয়াতফিলিপাইনছ আৰু আমেৰিকান পিতৃ-মাতৃ ভিক্টোৰিয়া টাল্ডে, এণ্টিকৰ পাণ্ডান আৰু কেলভিন ক'ল ইয়ং তৃতীয়ৰ ঘৰত তেওঁ জন্মগ্ৰহণ কৰে।

ইয়ঙৰ পৰিয়াল তেওঁৰ ১০ বছৰ বয়সত জাম্বালেছৰ কেষ্টিলেজছলৈ গুচি যায়। ২০০২ চনৰপৰা ২০০৫ চনলৈকে তেওঁ চুবিক বে ফ্ৰীপ'ৰ্ট জ'নৰ ভিতৰৰ আঞ্চলিক বিজ্ঞান হাইস্কুল তৃতীয়ত মাধ্যমিক শিক্ষা গ্ৰহণ কৰে, তাৰ পিছত অভিনয় কেৰিয়াৰ গঢ়িবলৈ মেট্ৰ' মেনিলালৈ যায়। ইয়ঙে চেণ্ট বেনিল্ডৰ ডি লা ছাল-কলেজৰপৰা চলচ্চিত্ৰ নিৰ্মাণৰ ডিগ্ৰী লাভ কৰিছে। 

## কেৰিয়াৰ
### ২০০৪–০৭: প্ৰাৰম্ভিক অভিনয় জীৱন
ইয়ঙে প্ৰথম শ্ব'বিজ ব্ৰেক লাভ কৰে প্ৰতিভা ৰিয়েলিটি চাৰ্চ ষ্টাৰষ্ট্ৰকৰ দ্বিতীয় ছিজনৰ জৰিয়তে,য'ত তেওঁ শীৰ্ষ ছয়ৰ ভিতৰত স্থান লাভ কৰে। জিএমএত তেওঁৰ অভিনয়ৰ আত্মপ্ৰকাশ আছিল *লাভ টু লাভ প্ৰেজেণ্টছ: লাভ কো উৰক*ত, য'ত তেওঁ মেগৰ চৰিত্ৰত অভিনয় কৰিছিল। ইয়াৰ পিছত এছিয়ান ট্ৰেজাৰ্ছত আন্নাৰ চৰিত্ৰত অভিনয় কৰে আৰু এমগা কুৱেণ্টো নি লোলা বাছিয়াঙত পৰী চৰিত্ৰত অভিনয় কৰে। 

### ২০০৭–১৫: ABS-CBN আৰু TV5-লৈ বদলি
জিএমএ আৰ্টিষ্ট চেণ্টাৰৰ সৈতে দুবছৰতকৈ অধিক সময়ৰ পাছত তেওঁ ভগ্নী লৰেন ইয়ঙৰ পিছত এবিএছ-চিবিএনলৈ গুচি যায়। জিএমএৰ প্ৰতিদ্বন্দ্বী ষ্টেচন এবিএছ-চিবিএনলৈ বদলি হোৱা প্ৰথমগৰাকী ষ্টাৰষ্ট্ৰক প্ৰাক্তন ছাত্ৰী। 

ইয়ঙে প্ৰথমবাৰৰ বাবে এবিএছ-চিবিএনত যুৱমুখী অনুষ্ঠান "ষ্টাৰ মেজিক প্ৰেজেণ্টছ" এষ্টিগছ আৰু এবট উৰ লুভত অভিনয় কৰিছিল। ইয়াৰ উপৰি কোকেই ছবিত শ্বেনৰ চৰিত্ৰত অভিনয় কৰিছিল। তেওঁৰ বিপৰীতে আছিল জাঞ্জো মাৰুডো। পিনয় বিগ ব্ৰাদাৰ: চেলিব্ৰিটি এডিচন ২ ত "দ্য প্ৰিন্সেছ অৱ চাৰ্ম" নামেৰে অভিহিত কৰা চেলিব্ৰিটি হাউছমেট হিচাপে অভিনয় কৰাৰ পাছত তেওঁ সুপৰিচিত হৈছিল। পিবিবিৰ পিছত এবিএছ-চিবিএনৰ ৰিমেক আই লাভ বেটী লা ফেয়াত জন লয়ড ক্ৰুজৰ বিপৰীতে খলনায়ক মাৰ্চেলাৰ চৰিত্ৰত অভিনয় কৰিছিল। ২০০৯ চনত চেনেল -V ফিলিপাইনছৰ পুনৰ আৰম্ভণিৰ বাবে ভিডিঅ' জকী হিচাপে পৰিচয় কৰাই দিয়া চাৰিজন ব্যক্তিত্বৰ ভিতৰত তেওঁ অন্যতম।ইয়ঙে ষ্টুডিঅ' ২৩ৰ কেইবাটাও অনুষ্ঠানৰ মাজে মাজে আয়োজকো হৈছিল। ২০১২ চনত ইয়ঙে হিয়াছত মুখ্য অভিনেত্ৰী হিচাপে গুৰুত্বপূৰ্ণ পৰিচিতি লাভ কৰে। তেওঁ প্ৰেমৰ আগ্ৰহ হিচাপে জাঞ্জো মাৰুডোৰ সৈতে পুনৰ মিলিত হৈছিল। ২০১৩ চনত টিভি-৫লৈ সলনি হয় যদিও কাপামিলিয়া নেটৱৰ্কত অংশগ্ৰহণ কৰে। 

টেলিভিছনৰ বাহিৰেও ইয়ঙে কেইখনমান ছবিতো অভিনয় কৰিছে। ইয়াৰে এখন আছিল দ্য ৰিইউনিয়ন, য'ত তেওঁ জিয়ান লিমৰ বিপৰীতে টয়ঙৰ চৰিত্ৰত অভিনয় কৰিছিল। ইয়ঙক ২০১৪ চনৰ দহচত্ন্য বঁটাত অসাধাৰণ অতিথি তাৰকা হিচাপে মনোনীত কৰা হয়।

## ব্যক্তিগত জীৱন

ইয়ং অভিনেত্ৰী আৰু মডেল লৰেন ইয়ঙৰ জ্যেষ্ঠ ভগ্নী।

২০১৭ চনৰ ফেব্ৰুৱাৰী মাহত মাইকেল ডেজে নিশ্চিত কৰে যে তেওঁ ইয়ঙৰ লগত ছয় বছৰ ধৰি ডেটিং কৰি আছে। ২০২০ চনৰ ২৫ জানুৱাৰীত তেওঁলোকৰ বিবাহৰ কথা ঘোষণা কৰে। তেওঁলোকৰ প্ৰথম সন্তান লিঅ'ন এজন ল'ৰা। তেওঁ ২০২৫ চনত জন্মগ্ৰহণ কৰে।

## তথ্যসূত্ৰ

শ্ৰেণী:সৌন্দৰ্য প্ৰতিযোগী
শ্ৰেণী:বিশ্বসুন্দৰী
শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:জীৱিত ব্যক্তি
শ্ৰেণী:আমেৰিকান অভিনয় শিল্পী
শ্ৰেণী:অভিনেত্ৰী
শ্ৰেণী:মডেল
কাজি

**কাজি** (; ) কাজাখাস্তানৰ আক্কুলি জিলাৰ এটা নিমখীয়া হ্ৰদ।

## অৱস্থান
হ্ৰদটোৰ অৱস্থান কাজি গাঁৱৰপৰা প্ৰায় ১.৫ কিমি দক্ষিণত, মালিবেৰপৰা ২৫ কিমি উত্তৰ–পশ্চিমত আৰু ৰাছিয়া–কাজাখাস্তান সীমান্তৰপৰা প্ৰায় ৭০ কিমি পশ্চিমত। জিলাৰ মুখ্য কচেৰী আক্কুলি দক্ষিণ–পশ্চিমত ৩০ কিমি দূৰত।

## ভূগোল
কাজি হ্ৰদটো ইৰটিছ অৱবাহিকাৰ অংশ। ই কুলুন্দা সমতলৰ টেকটনিক খাদত অৱস্থিত। বৰ্লি হ্ৰদ উত্তৰ–পশ্চিমত ১১ কিমি, কিজিলটুছ পূব–দক্ষিণ–পূৱৰ দিশত ৬ কিমি আৰু চেইটেন উত্তৰত ২২ কিমি দূৰত অৱস্থিত।

হ্ৰদটোৰ আকৃতি কণীৰ আকাৰৰ। ওচৰৰ আন হ্ৰদবোৰৰ তুলনাত ই অধিক গভীৰ আৰু পানীৰ ৰং নীলা–সেউজীয়া। পূব আৰু উত্তৰ–পশ্চিমৰ পাৰ সমতল আৰু জলাশয়যুক্ত; দক্ষিণৰ পাৰ শিলৰ।

## উদ্ভিদ আৰু প্ৰাণীজগত
হ্ৰদটোক ষ্টেপ উদ্ভিদে আগুৰি আছে। পানীৰ নিমখমাত্ৰা বেছি। ই পশুধনৰ বাবে উপযোগী নহয়।

## গঠন আৰু উৎপত্তি
কাজি হ্ৰদটো কুলুন্দা সমতলৰ প্ৰাচীন টেকটনিক খাদ আৰু হিমযুগীয় সেডিমেণ্টেশ্বনৰ ফলত গঠিত হোৱা এটা নিমখীয়া জলাশয়। ভূ-গঠনবিদৰ মতে, ই খৰাং–প্ৰবণ অঞ্চলত অৱশ্থিত সলনি-প্ৰকৃতিৰ টেকটনিক খাদসমূহৰ এটাত সৃষ্টি হোৱা লেক-অৱশিষ্ট (relict lake)ৰ অংশ। সেউজীয়া–নীলা পানী, উচ্চ নিমখমাত্ৰা আৰু কম গভীৰতা হ্ৰদটোক কুলুন্দা অঞ্চলৰ অন্যান্য নিমখীয়া জলাশয়সমূহৰ সৈতে মিলাই ৰাখে। 

## জলবিদ্যা
হ্ৰদটোৰ প্ৰধান জলোৎস নোকোৱা (endorheic) বধৰ ধৰণৰ। বৃষ্টিপাত আৰু বৰফ-গলনৰ পানী হ্ৰদটোৰ মুখ্য উৎস, আৰু গ্ৰীষ্মকালত বাষ্পীভৱনৰ হাৰ অধিক হোৱাৰ ফলত নিমখসঞ্চয় বেছি হয়। হ্ৰদখনৰ পানীত কেলচিয়াম, মেগনে'ছিয়াম আৰু সালফেটৰ মাত্ৰা উচ্চ। ২০১৯ চনৰ পানী-ৰসায়ন গৱেষণাত দেখুওৱা মতে কাজি হ্ৰদৰ টাইপ “chloride–sulfate brine lake” ৰূপে শ্ৰেণীবদ্ধ।

## অধ্যয়ন আৰু বৈজ্ঞানিক গুৰুত্ব
কাজি হ্ৰদটো কুলুন্দা সমতলৰ নিমখীয়া লেকবোৰৰ হাইড্ৰ'জিক পৰিৱৰ্তন অধ্যয়নৰ বাবে গুৰুত্বপূৰ্ণ। ইউৰেশিয়ান ভূ-বিজ্ঞান প্ৰতিষ্ঠানৰ মতে, অঞ্চলটোৰ নিমখলেকসমূহৰ পানী-তৰঙ্গ, বাষ্পীভৱন অনুপাত আৰু জল-ৰাসায়নিক সাইকল জলবায়ু পৰিৱৰ্তন সূচক ৰূপে ব্যৱহাৰ হয়।

## স্থানীয় ব্যৱহাৰ
হ্ৰদটোৰ উচ্চ নিমখমাত্ৰাৰ কাৰণে ই সাধাৰণ কৃষিশ্ৰেণীৰ পানীসূত্ৰ বা প্ৰাণীচৰণৰ বাবে উপযোগী নহয়। যদিও, ওচৰৰ কিছুমান গাঁৱৰ লোকসকলে গ্ৰীষ্মকালত হ্ৰদৰ নিমখ–পানীৰ চিকিৎসামূলক গুণৰ উল্লেখ কৰে আৰু স্থানীয় চিকিৎসা-পদ্ধতিত ই ছালৰ ৰোগ উপশমত লাভকাৰী বুলি ধাৰণা আছে।

## পৰিৱেশীয় অৱশ্থা
হ্ৰদটোৰ চাৰিওফালে আধা-ৰিক্ত (semi-arid) জলবায়ু, কম উদ্ভিদবৃদ্ধি আৰু উচ্চ বাষ্পীভৱন অঞ্চলৰ বৈশিষ্ট্য। বৃহৎ অৱবাহিকাৰ অভাৱৰ ফলত হ্ৰদটোৰ বছৰি আয়তন সলনি হয়, বিশেষকৈ খৰাং-বছৰত হ্ৰদখন উল্লেখযোগ্যভাৱে সংকুচিত হয়। অঞ্চলটিত জলবায়ু পৰিৱৰ্তনৰ প্ৰভাৱ বেছি দেখা যায় আৰু ২০১০–২০২৩ সময়ছোৱাত গ্ৰীষ্মৰ তাপমাত্ৰা আৰু বাষ্পীভৱনৰ হাৰ দুয়ো বৃদ্ধি পোৱা প্ৰমাণিত।

## তথ্যসূত্ৰ

## বাহ্যিক সংযোগ
* 
* পাভলোডাৰ ৰাজ্যৰ নিমখীয়া হ্ৰদসমূহৰ জল–ৰসায়ন সংশ্লিষ্ট গৱেষণা

শ্ৰেণী:কাজাখাস্তান
শ্ৰেণী:এছিয়া
শ্ৰেণী:হ্ৰদ
মানবজমিন (উপন্যাস)

**মানবজমিন** হ'ল ভাৰতীয় বাঙালী লেখক শীৰ্ষেন্দু মুখোপাধ্যায়ৰদ্বাৰা ৰচিত আৰু ১৯৮৮ চনত প্ৰকাশিত এখন উপন্যাস। উপন্যাসখন গ্ৰন্থাকাৰে প্ৰকাশ হোৱাৰ পূৰ্বে *দেশ* আলোচনীত প্ৰকাশিত হৈছিল। পৰৱৰ্তী কালত ১৯৮৮ চনৰ আগষ্ট মাহত কলকাতাৰ আনন্দ পাব্লিচাৰ্ছে ইয়াক কিতাপ আকাৰে প্ৰকাশ কৰে। এই উপন্যাসখনৰ বাবে‍ ১৯৮৯ চনত শীৰ্ষেন্দু মুখোপাধ্যায় ডাঙৰীয়াই সাহিত্য অকাডেমি বঁটা লাভ কৰিছিল।
## জনপ্ৰিয় সংস্কৃতিত
মানবজমিন উপন্যাসৰ আধাৰত এখন দীৰ্ঘ টেলিভিছন ধাৰাবাহিক প্ৰযোজনা কৰিছিল বাংলাদেশী চলচ্চিত্ৰ নিৰ্মাতা মুৰাদ পাৰৱেজে। এই ধাৰাবাহিকখন ২০১০ চনৰ ৭ জুনৰপৰা ২০১১ চনৰ ৭ জুনলৈ এনটিভি চেনেলত প্ৰচাৰিত হৈছিল।

## পুৰস্কাৰ
মানবজমিন উপন্যাসখনৰ বাবে‍ ১৯৮৯ চনত শীৰ্ষেন্দু মুখোপাধ্যায়ে সাহিত্য অকাডেমি বঁটা লাভ কৰিছিল।

## তথ্য সংগ্ৰহ

## বাহ্যিক সংযোগ
* মানবজমিন - গুডৰিড্‌ছ

শ্ৰেণী:বঙালী উপন্যাস
ইকুমি য়োছিমাটছু

**ইকুমি য়োছিমাটছু** (吉松 育美; জন্ম: ২১ জুন, ১৯৮৭) এগৰাকী জাপানী অভিনেত্ৰী, শিল্পী, লেখিকা, বক্তা, সমাজকৰ্মী আৰু সৌন্দৰ্য প্ৰতিযোগী। তেওঁ অকিনাৱাত অনুষ্ঠিত মিছ ইণ্টাৰনেচনেল ২০১২ প্ৰতিযোগিতাত বিজয়ী হয়। ই প্ৰতিযোগিতাৰ ৫২বছৰীয়া ইতিহাসত জাপানৰ প্ৰথম মিছ ইণ্টাৰনেচনেল বিজয়।

২০১৪ চনত ঐতিহাসিক কমফৰ্ট ৱুমেন বিষয়ত ৰাজহুৱা সমৰ্থন জনোৱাৰ বাবেই জাপানৰ ৰাষ্ট্ৰবাদী আৰু সোঁপন্থী দল-গোটসমূহে তেওঁৰ ওপৰত ভয়-ভীতি প্ৰদৰ্শন, অপমান আৰু সমালোচনা কৰিছিল। মহিলাৰ অধিকাৰ-সংক্ৰান্ত দাবীসমূহ উত্থাপনত তেওঁ এগৰাকী নিৰ্ভীক আৰু স্পষ্ট কণ্ঠস্বৰৰ নেত্ৰী হিচাপে পৰিচিত।

য়োছিমাটছুৱে জাপানত নাৰী সুৰক্ষাৰ উদ্দেশ্যেৰে “STALKER-ZERO” নামৰ অভিযান আৰম্ভ কৰে। ব্যক্তিগত অভিজ্ঞতা আন্তৰ্জাতিক সংবাদ-মাধ্যমৰ সংবাদ-মেলত ৰাজহুৱাভাৱে প্ৰকাশ কৰা প্ৰথম উচ্চ-প্ৰফাইল মহিলা হিচাপে তেওঁ জনাজাত। 

তেওঁ টেড টকছৰ বক্তা হিচাপেও অংশ লৈছিল, য’ত জাপানত মহিলাৰ সুৰক্ষাৰ বাবে অধিক শক্তিশালী আইনৰ প্ৰয়োজনীয়তা উপস্থাপন কৰিছিল।

২০১৫ চনত ইকুমিয়ে Global Student Diplomacy Network (GSDN) স্থাপন কৰে, যাৰ জৰিয়তে বিভিন্ন দেশৰ প্ৰাথমিক আৰু মাধ্যমিক বিদ্যালয়সমূহক Skype-ৰ জৰিয়তে সাংস্কৃতিক বিনিময়ৰ বাবে সংযুক্ত কৰা হয়। প্ৰথম বিনিময় কাৰ্যক্ৰমত বিশেষ অতিথি হিচাপে অংশ লৈছিল পীটাৰ ইয়াৰো আৰু ছাগা প্ৰিফেকচাৰৰ গভৰ্ণৰ ইয়াছুশি ফুৰুকাৱাই।

তেওঁ টোকিঅ'স্থিত ইউনিভাৰ্ছিটি অৱ দ্য ছেক্ৰেড হাৰ্টৰপৰা শিক্ষকতাৰ শিক্ষা আৰু আন্তঃৰাষ্ট্ৰীয় শিক্ষা বিষয়ত ডিগ্ৰী অৰ্জন কৰিছিল। 

ইকুমি HBO-ৰ ধাৰাবাহিক *Westworld*-ৰ তিনিটা খণ্ডত অভিনেত্ৰী আৰু তাও অকামোটোৰ stunt double হিচাপেও অংশগ্ৰহণ কৰিছে। তেওঁ মাইকেল বেইৰ নেটফ্লিক্স চলচ্চিত্ৰ *ছিক্স আণ্ডাৰগ্ৰাউণ্ড*তো অভিনয় কৰিছে। ইকুমি LightStinger নামৰ আন্তৰ্জাতিক এক্সন-থ্ৰিলাৰ ধাৰাবাহিকৰ ১০টা খণ্ডত মুখ্য ভূমিকাত অভিনয়ৰ বাবে নিৰ্বাচিত হৈছে আৰু বৰ্তমান শুটিং কৰি আছে। ইকুমি নিকো ছাণ্টুচ্চিৰ *Sarogeto* চলচ্চিত্ৰত মুখ্য অভিনেত্ৰী হিচাপেও অভিনয় কৰিছে, য’ত তেওঁৰ সৈতে উইনচৰ হাৰ্মন আৰু এৰিক ৰবাৰ্টছে অংশগ্ৰহণ কৰিছে।

ইকুমি য়োছিমাটছুয়ে চিত্ৰ আৰু অৰ্জিত খ্যাতিক স্ব-উন্নয়ন, সামাজিক দায়িত্ববোধ আৰু সচেতনতা-অভিযানত জড়িত কৰাৰ পক্ষে সদায় সোচ্চাৰ। তেওঁ নিজৰ অভিজ্ঞতাৰপৰা জাপানৰ বিনোদন-জগতৰ অন্তৰ্নিহিত সমস্যা, বিশেষকৈ ক্ষমতা-দুৰ্ব্যৱহাৰ, শিল্পী-সংস্থাসমূহৰ আধিপত্য আৰু নাৰী-বৈষম্যৰ বিষয়ে বহু আন্তৰ্জাতিক মঞ্চত বক্তব্য দিছে। তেওঁ "Stalker Zero" নামৰ অনলাইন অভিযান আৰম্ভ কৰি জাপানত নাৰী-সুৰক্ষা আৰু হয়ৰানি-বিৰোধী আইনী সংস্কাৰৰ দাবী কৰিলে, য’ত ২০১৪ চনত ১ লক্ষাধিক লোক সই আগবঢ়াইছিল। এই অভিযানে তৎকালীন জাপানৰ প্ৰথম লেডী ইনিই আবেৰো মনোযোগ আকৰ্ষণ কৰিছিল, আৰু ই নীতি-সংস্কাৰ সম্পৰ্কে ৰাষ্ট্ৰীয় পৰ্যায়ত আলোচনা আৰম্ভ কৰিবলৈ সহায়ক হৈছিল।

## তথ্যসূত্ৰ


## বহিঃসংযোগ
* ইংৰাজী বিকিপিডিয়া প্ৰবন্ধ 
* Miss International – Official Site

শ্ৰেণী:জাপানী অভিনেত্ৰী
শ্ৰেণী:মিছ ইণ্টাৰনেশ্যনেল
নিশলদা

**নিশলদা**(  ), এবিধ মিঠা সোৱাদ যুক্ত খাদ্য। দেখাত স্ফটিক-সদৃশ বগা জেলি বা জেমৰ নিচিনা যদিও, কিন্তু ই তাতকৈও বহু বেছি ঘন। ইয়াক ঠাই ভেদে নিশল্লো, নিশাল্ডো বা নিশলদা (ফাৰ্ছী: نشلا‎; বুক্হাৰিয়ান উপভাষা: Нишалло; তাজিক: Нишолло; উজবেক: Nisholda) বুলিও জনা যায়। এই খাদ্যবিধ আফগানিস্থান, ইৰান, তাজিকিস্থান আৰু উজবেকিস্থান ৰন্ধনশৈলীত জনপ্ৰিয়। নিশলদা বুক্হাৰান (মধ্য এছিয়াৰ, সামাৰ্কাণ্ড) ইহুদীসকলৰ পৰম্পৰাগত খাদ্য বুলিও গণ্য কৰা হয়।
 
ইৰান, আফগানিস্তান, তাজাকিস্তান আৰু উজবেকিস্তানত যিসকলে নিশলদা বনায়, তেওঁলোকক নিশল্লোপাজ বুলি কোৱা হয়। 

নিশলদা পৰম্পৰাগতভাৱে ৰমজান মাহত প্ৰস্তুত কৰা হয় আৰু ইফতাৰৰ সময়ত যিসকলে উপবাস ভংগ কৰে, তেওঁলোকে পুৱা ৰুটিৰ সৈতে আৰু সাধাৰণতে গৰম চাহ (সাধাৰণতে সেউজীয়া চাহৰ)ৰ সৈতে এই খাদ্য ভোজন কৰে।

## প্ৰস্তুত প্ৰণালী
ঘাই কৈ চাৰিটা কেঁচা ডিমৰ বগা অংশ লৈ তাক ফেটি লোৱা হয়। যেতিয়ালৈকে কণীৰ বগা অংশৰ আয়তন বহুগুণে বৃদ্ধি হৈ ফেন প্ৰস্তুত হৈ চামুচত লাগি নধৰে, তেতিয়ালৈকে ইয়াক ফেটি থকা হয়। তাৰ পাছত,“চোপৰুট” বা “ছাবুন গুটিৰ মূল” বখলিয়াই, টুকুৰা কৰি পানীত ২৫ মিনিটমান উতলাই লোৱা হয়। কিছুমান মানুহে অঞ্চল ভেদে চোপ ৰুটৰ ঠাইত ষষ্টিমধু (licorice root)ৰ ৰস ব্যৱহাৰ কৰে। ইয়াতো প্ৰাকৃতিক ফেন-বঢ়োৱা গুণ আছে আৰু ই নিশলদা মিঠাইবিধত এক বিশেষ স্বাদ যোগ কৰে। ইয়াৰ পিছত তৈয়াৰ কৰা চোপৰুটৰ জলপান ঠাণ্ডা কৰি ডিমৰপৰা তৈয়াৰ কৰা ফোমত যোগ কৰি পুনৰ দ্ৰুতগতিত ফেটি লোৱা হয়।

ইতিমধ্যে চেনি, চাইট্ৰিক এছিড আৰু পানীৰে এক মিশ্ৰণ তৈয়াৰ কৰা হয়। তাৰ পাছত, ঠাণ্ডা হোৱা এই মিশ্ৰণখিনি ডিম ফেঁটী তৈয়াৰ কৰা ফোমত যোগ কৰি ধিৰে ধিৰে ফেঁটী লোৱা হয় যেতিয়ালৈকে গোটেই মিশ্ৰণটো জেম বা জেলিৰ দৰে টেক্সচাৰ প্ৰস্তুত নহয়।

নিশোল্ডা তৈয়াৰ কৰোঁতে বিশেষ ধৰণৰ কাঠৰ চামুচেৰে লৰোৱা হয়। তৈয়াৰ কৰা নিশোল্ডা বাতি বা ডাঙৰ থালত থৈ পৰিৱেশন কৰা হয়। পৰম্পৰাগতভাৱে, নিশোল্ডাৰ ওপৰত অলপ সুগন্ধিযুক্ত অঞ্জিস গুৰি দি লোৱা হয়, কিছুমান মানুহে ভেনিলা যোগ কৰিও পৰিৱেশন কৰে।

তাচকেণ্ট আৰু উজবেকিস্তান ৰিপাব্লিকৰ বিভিন্ন অঞ্চলত, এই খাদ্য সামগ্ৰীবিধ বজাৰত ডাঙৰ পাত্ৰত বিক্ৰী কৰা হয়। যিহেতু নিশোল্ডা তৈয়াৰ কৰা প্ৰক্ৰিয়াত কেঁচা ডিম লোৱা হয় গতিকে পাষ্টুৰাইজ্‌ড ডিমৰ বগা অংশ বা বিশ্বস্তু উৎপাদকৰপৰা পোৱা ভালদৰে ধোৱা সজীৱ কেঁচা ডিমহে ব্যৱহাৰ কৰা উত্তম। 

ভালদৰে ফেটি তৈয়াৰ কৰা নিশোলদাৰ ফোমৰপৰা ৰস পৃথক হৈ তললৈ নবহে,গতিকে খাদ্যবিধৰ গুণাগুণ ফেটাৰ ওপৰত নিৰ্ভৰশীল। স্বাদৰ বাবে, নিশোলদা ফেঁটাৰ সময়তে তাত চাইট্ৰিক এছিড আৰু ভেনিলা যোগ কৰিব লাগে। যি কোনো উৎসৱ বা অনুষ্ঠানত চাহৰ সৈতে বাতি, কাপ বা ফ্লাৱাৰভেছত ইয়াক সেৱন কৰা হয়।

## তথ্যসূত্ৰ
হেলমাণ্ড নদী

thumb|230px|হেলমাণ্ড নদীৰ গতিপথৰ মানচিত্ৰ
thumb|230px|আফগানিস্তানৰ হেলমাণ্ড প্ৰদেশৰ এটা সৰু গৰ্জৰ মাজেৰে হেলমাণ্ড নদী বৈ গৈছে।
thumb|230px|কাজকি বান্ধ, হেলমাণ্ড নদীৰ ওপৰত
**হেলমাণ্ড নদী () ** (পাষ্টো/ডাৰী: הרמאנד / הלמנד; প্ৰাচীন গ্ৰীক: Ἐτύμανδρος, ইটিমাণ্ড্ৰ'ছ; লেটিন: ইৰিমাণ্ড্ৰছ), যাক হেলমাণ্ড বা হেলমণ্ড, হিৰমাণ্ড বুলিও বানান কৰা হয়। এইখন আফগানিস্তানৰ আটাইতকৈ দীঘল নদী আৰু এণ্ড'ৰ্ফিনিক চিস্তানৰ প্ৰাথমিক জলভাগ অৱবাহিকা। ইয়াৰ উৎপত্তি ৱাৰ্ডক প্ৰদেশৰ উত্তৰ-পূব অংশৰ হিন্দুকুশ পৰ্বতমালাৰ সংগলাখ শ্ৰেণীত, য'ত ইয়াক কাবুল নদীৰ জলভাগৰপৰা উনাই পাছৰদ্বাৰা পৃথক হৈছে। হেলমাণ্ডে আফগানিস্তান আৰু ইৰাণৰ সীমান্তত হামুন হ্ৰদত মিলিত হৈছে। 
## ব্যুৎপত্তিবিজ্ঞান

এই নামটো আভেষ্টান শব্দ হেতুমন্তাৰপৰা আহিছে, যাৰ আক্ষৰিক অৰ্থ হৈছে "বান্ধযুক্ত, বান্ধ থকা", যিয়ে হেলমাণ্ড নদী আৰু ইয়াৰ চাৰিওফালে থকা জলসিঞ্চিত অঞ্চলসমূহক বুজায়। হেতুমন্ত শব্দটো সংস্কৃত শব্দ সেতুমতিৰ সম্পৰ্কীয় শব্দ, যাৰ অৰ্থ হৈছে "যিটো বান্ধ দিয়া হৈছে।" 

## ভৌগোলিক

হেলমাণ্ড ১১৫০ কিলোমিটাৰ (৭১০ মাইল)ৰ ওপৰত বিস্তৃত। ইয়াৰ উৎপত্তি হিন্দু কুশ পৰ্বতমালাৰ মৈদান ৱাৰ্ডক প্ৰদেশৰ উত্তৰ-পূব অংশত, কাবুলৰপৰা প্ৰায় ৪০ কিলোমিটাৰ।  পশ্চিমে (৩৪°৩৪′উত্তৰ ৬৮°৩৩′পূব) আৰু দক্ষিণ-পশ্চিমে দয়াকুণ্ডি প্ৰদেশ আৰু উৰুজগান প্ৰদেশৰ মাজেৰে বৈ যায়। হেলমাণ্ড প্ৰদেশৰ লস্কৰগাহ চহৰৰ মাজেৰে পাৰ হৈ যোৱাৰ পাছত ই দষ্ট-ই-মাৰ্গোৰ মৰুভূমিত প্ৰৱেশ কৰে আৰু তাৰ পিছত আফগান-ইৰাণ সীমান্তৰ জাবোলৰ চাৰিওফালে থকা চিস্তান জলাশয় আৰু হামুন-ই-হেলমাণ্ড হ্ৰদ অঞ্চললৈ বৈ যায় (৩১°৯′উত্তৰ ৬১°৩৩′পূব)। তৰনাক আৰু অৰ্ঘনদবৰ দৰে কেইখনমান সৰু নদী হেলমাণ্ডলৈ বৈ যায়। 

হেলমাণ্ড আৰু অৰ্ঘন্দব উপত্যকা কৰ্তৃপক্ষৰদ্বাৰা পৰিচালিত এই নদীখন জলসিঞ্চনৰ বাবে ব্যাপকভাৱে ব্যৱহাৰ কৰা হয় যদিও খনিজ লৱণৰ আৱৰ্জনাৰ ফলত শস্যত পানী দিয়াৰ বাবে ইয়াৰ উপযোগিতা হ্ৰাস পাইছে। ইয়াৰ দৈৰ্ঘ্যৰ বেছিভাগ সময়ৰ বাবে হেলমাণ্ড নিমখমুক্ত। ইয়াৰ পানী আফগানিস্তানৰ কৃষকৰ বাবে অপৰিহাৰ্য যদিও ইয়াৰ পানী হামুন হ্ৰদলৈ যায় আৰু ইৰাণৰ দক্ষিণ-পূব চিস্তান আৰু বেলুচিস্তান প্ৰদেশৰ কৃষকৰ বাবেও ই গুৰুত্বপূৰ্ণ। 

হেলমাণ্ড নদীৰ কাজাকি বান্ধকে ধৰি আফগানিস্তানৰ কিছুমান নদীত কেইবাটাও জলবিদ্যুৎ বান্ধে কৃত্ৰিম জলাশয়ৰ সৃষ্টি কৰিছে। হেলমাণ্ড নদীৰ মূল উপনৈ অৰ্ঘনদব নদী (৩১°২৭′ উত্তৰ ৬৪°২৩′ পূবত সংগম)ও কান্দাহাৰৰ উত্তৰ দিশত এটা বৃহৎ বান্ধ আছে।

## ইতিহাস

হেলমাণ্ড উপত্যকা অঞ্চলটোক আভেষ্টাত (ফাৰগাৰ্ড ১:১৩) আৰ্য ভূমি হেটুমন্ত বুলি উল্লেখ কৰা হৈছে, যিটো বৰ্তমানৰ আফগানিস্তানৰ অঞ্চলসমূহত পাৰ্চী ধৰ্মৰ আদিম কেন্দ্ৰসমূহৰ ভিতৰত অন্যতম আছিল। কিন্তু খ্ৰীষ্টপূৰ্ব প্ৰথম সহস্ৰাব্দৰ শেষৰফালে আৰু খ্ৰীষ্টীয় প্ৰথম সহস্ৰাব্দৰ আৰম্ভণিতে হেলমাণ্ড আৰু কাবুল উপত্যকাত হিন্দু আৰু বৌদ্ধ সম্প্ৰদায়ৰ বৃহৎ সংখ্যাৰ বাবে পাৰ্থীয়সকলে ইয়াক ভাৰত বুলি ক'বলৈ আৰম্ভ কৰে।  ১৭৫৮ চনৰপৰা ১৮৪২ চনলৈকে হেলমাণ্ডে কালাটৰ ব্ৰহুই খানাটৰ উত্তৰ সীমা গঠন কৰে। 

## তথ্যৰ উৎস

## বাহ্যিক সংযোগ

*From Wetland to Wasteland: The Destruction of the Hamoun Oasis

শ্ৰেণী:নদী
শ্ৰেণী:আফগানিস্তান
ভখা

**ভখা** পশ্চিমবংগ, সীমাঞ্চল আৰু দক্ষিণ-পূব নেপালৰ ৰাজবংশী আৰু থাৰু জনগোষ্ঠীৰ পৰম্পৰাগত খাদ্য। ই এটা ফুলা বা কোমল চাউলৰ পিঠা।

ইয়াৰ প্ৰস্তুতকৰণ প্ৰক্ৰিয়া অসমৰ টেকেলি পিঠাৰ দৰেই। পিহি লোৱা চাউলৰ গুড়ি পানীত লাহে লাহে তিয়াই হাতৰ তলুৱাৰে মথি ভখা প্ৰস্তুত কৰা হয়। তাৰ পিছত ইয়াক চালনীৰে বালিৰ দানা আকাৰৰ টুকুৰা পৃথক কৰা হয়। চালনীৰে চালি লোৱা চাউলৰ গুড়িবোৰ এটা বাটিত লাহে লাহে চেপি ভাপত দিয়া হয়। পৰম্পৰাগতভাৱে পানীৰ উষ্ণতাৰ ওপৰত নিৰ্ভৰ কৰি মাটিৰ পাত্ৰত ৩০ ছেকেণ্ড বা এক মিনিটৰ বাবে ভাপত দিয়া হয়। ইয়াক ব্ৰেকফাষ্টত বা সদ্য প্ৰস্তুত কৰা টমেটোৰ আচাৰৰ সৈতে জলপান হিচাপে পৰিৱেশন কৰা হয়।

## তথ্যসূত্ৰ

শ্ৰেণী:খাদ্য
শ্ৰেণী:নেপালৰ খাদ্য
ধিক্ৰি

**ধিক্ৰি** প্ৰধানকৈ দক্ষিণ নেপালৰ থাৰু লোকসকলে প্ৰস্তুত কৰা নেপালী ভাপত সিজোৱা চাউলৰ পিঠা। মাঘী উৎসৱৰ বাবে ই এক অপৰিহাৰ্য খাদ্য। ইয়াৰ উপৰি আন আন উৎসৱ যেনে দশাইন আৰু ছঠত ইয়াক পৰিৱেশন কৰা হয়।

গৰম পানী আৰু চাউলৰ গুড়ি দি মথি এই পিঠা প্ৰস্তুত কৰা হয়। পিঠাগুৰিটোক চচ্চেজৰ আকৃতি দিয়া হয়। তাৰ পিছত ইয়াৰ ওপৰত কপাহী কাপোৰ এখন ৰাখি ভাপত দিয়া হয়। ইয়াক টেঙা আচাৰ, মচুৰ দাইলৰ চূপ বা তৰকাৰীৰ সৈতে পৰিৱেশন কৰা হয়।
## তথ্যসূত্ৰ

শ্ৰেণী:খাদ্য
শ্ৰেণী:নেপালৰ খাদ্য
মাঘ মেলা

**মাঘ মেলা**, মাঘ মাহত (জানুৱাৰী/ফেব্ৰুৱাৰী) কোনো নদীৰ পাৰত আৰু হিন্দু মন্দিৰৰ ওচৰত পৱিত্ৰ পুখুৰীৰ পাৰত অনুষ্ঠিত হোৱা বাৰ্ষিক উৎসৱ। প্ৰায় প্ৰতি বাৰ বছৰৰ মূৰে মূৰে মাঘমেলাবোৰ বৃহস্পতি, সূৰ্য্য আৰু চন্দ্ৰৰ জ্যোতিষীয়ভাৱে শুভ অৱস্থান বুলি বিশ্বাসীসকলে বিশ্বাস কৰা স্থানৰ লগত মিল আছে আৰু এইবোৰক প্ৰয়াগৰাজৰ দৰে কুম্ভ মেলা বুলি কোৱা হয়। দক্ষিণে কুম্ভকোনামৰ মহামহাম টেংকত ই এটা উল্লেখযোগ্য উৎসৱ; পূবে পশ্চিম বংগৰ সাগৰ দ্বীপ আৰু পুৰিৰ কোনাৰ্কত মাঘ মেলা হয়। মাঘী উৎসৱৰ লগতে উপাসনা হিচাপে স্নান অনুষ্ঠানো ইণ্ডোনেছিয়াৰ বালিত হিন্দু সম্প্ৰদায়ে পালন কৰে।

অমাৱস্যা আৰু মকৰ সংক্ৰান্তিৰ দৰে কিছুমান বিশেষ তাৰিখ বিশেষভাৱে পৱিত্ৰ বুলি গণ্য কৰা হয়, যাৰ ফলত উক্ত বৃহৎ সমাৱেশ হয়। এই উৎসৱত পানীত নানা আচাৰ-বিধি কৰা হয় যদিও ইয়াত মেলা, শিক্ষা, সন্তসকলৰ ধৰ্মীয় বক্তৃতা, সন্ন্যাসী আৰু দৰিদ্ৰসকলৰ বাবে দান আৰু সামূহিক ভোজ, মনোৰঞ্জনৰ দৃশ্য আদিও অনুষ্ঠিত হয়। 

মাঘ মেলাৰ ধৰ্মীয় ভিত্তি হ’ল এই বিশ্বাস যে, তীৰ্থযাত্ৰা হৈছে অতীতৰ ভুলৰ বাবে প্ৰয়াশ্চিত (প্ৰত্যাখ্যান, তপস্যা)ৰ মাধ্যম, প্ৰচেষ্টাই তেওঁলোকক পাপৰ পৰা শুদ্ধ কৰে আৰু এই উৎসৱবোৰত পৱিত্ৰ নদীত গা ধোৱাৰ এক ত্ৰাণ মূল্য আছে, মোক্ষৰ বাবে – পুনৰ্জন্মৰ চক্ৰৰ পৰা মুক্তিৰ মাধ্যম। ডায়েন ইক্(Diane Eck) নামৰ – *তুলনামূলক ধৰ্ম আৰু ভাৰতীয় অধ্যয়ন*ৰ অধ্যাপিকাৰ মত অনুসৰি এই উৎসৱসমূহ হৈছে "মহান সাংস্কৃতিক মেলা" যিয়ে মানুহক একত্ৰিত কৰে, ধৰ্মীয় ভক্তিভাবৰ একেডাল সূতা, বাণিজ্য আৰু ধৰ্মনিৰপেক্ষ মনোৰঞ্জনৰ লগত জড়িত হুলস্থুলৰ সৈতে বান্ধি ৰাখে।

মহাভাৰত আৰু বহুতো প্ৰধান পুৰাণত মাঘমেলা উৎসৱৰ কথা উল্লেখ আছে। বৃহস্পতিৰ বিভিন্ন ৰাশিলৈ পৰিৱৰ্তিত হোৱাৰ পিছত নদী উৎসৱৰ এটা অংশ মাঘ মেলা। এই নদী উৎসৱবোৰ – যাক পুষ্কৰাম (বা পুষ্কৰালু) বুলি কোৱা হয় – বছৰটোৰ ভিতৰতে ভাৰতৰ প্ৰধান নদীবোৰৰ কাষৰ ঘাট আৰু মন্দিৰ আদিলৈ গৈ থাকে আৰু প্ৰত্যেকতে পৱিত্ৰ নদী দেৱী হিচাপে পূজন কৰা হয়। ইয়াৰ ভিতৰত আচাৰ-ব্যৱহাৰৰ লগতে পূৰ্বপুৰুষৰ প্ৰতি প্ৰাৰ্থনা, ধৰ্মীয় বক্তৃতা, ভক্তিমূলক সংগীত আৰু গায়ন-বায়ন, দান-বৰঙণি, সাংস্কৃতিক কাৰ্যসূচী আৰু মেলা আদি অন্তৰ্ভুক্ত।

সংগম যুগৰ প্ৰাচীন তামিল সংকলনসমূহতো বাৰ্ষিক স্নান উৎসৱৰ কথা উল্লেখ আছে। উদাহৰণস্বৰূপে পৰিপাটাল সংকলনৰ এতিয়ালৈকে প্ৰাপ্ত কবিতাসমূহৰ ভিতৰত ৯টা কবিতা নদী দেৱী বৈকাইৰ নামত উৎসৰ্গিত। এই কবিতাসমূহত মাৰ্গাঝি মাহৰ পিছত তামিল মাহ *টাই মাহ*ত (জানুৱাৰী/ফেব্ৰুৱাৰী) গা ধোৱা উৎসৱৰ কথা উল্লেখ কৰা হৈছে, যিটো সময় উত্তৰ মাঘ মাহৰ সৈতে ওপৰত ওপৰত। এই গা ধোৱা উৎসৱসমূহক আধ্যাত্মিকভাৱে শুভ আৰু জল ক্ৰীড়া, মেলা আৰু সম্প্ৰদায়ৰ সমাৱেশৰ অনুষ্ঠান হিচাপে চিত্ৰিত কৰা হৈছে।

শিখ ধৰ্মত মাঘ মেলা – দীপাৱলী আৰু বৈশাখীৰ সৈতে – গুৰু অমৰ দাসে স্বীকৃতি দিয়া তিনিটা উৎসৱ আছিল, যিয়ে শিখসকলক সামূহিক উৎসৱৰ বাবে একত্ৰিত হ'বলৈ আহ্বান জনাইছিল (১৫৫২–১৫৭৪ খ্ৰীষ্টাব্দ)। ইয়াক জনপ্ৰিয়ভাৱে মাঘী নামেৰে জনা যায় আৰু এতিয়া ইয়াত গুৰু গোবিন্দ সিংহৰ সময়ত মুছলমান-শিখ যুদ্ধৰ সময়ত (১৭০৫ খ্ৰীষ্টাব্দ) চল্লিশজন শ্বহীদৰ স্মৃতি চিহ্নিত কৰা হৈছে। আটাইতকৈ ডাঙৰ মাঘী মেলা মুক্তিসৰত পোৱা যায়। পছৌৰা সিং আৰু লুই ফেনেচৰ মতে গুৰু অমৰ দাসে গোইন্দৱাল চাহাবক শিখ তীৰ্থস্থান হিচাপে নিৰ্মাণ কৰিছিল। তেওঁ গোইন্দৱালত আচাৰ-বিধিৰ বাবে এটা ষ্টেপযুক্ত পানীৰ টেংকি *বাওলি*–ও নিৰ্মাণ কৰিছিল।
## তথ্যসূত্ৰ

শ্ৰেণী:হিন্দু ধৰ্মীয় প্ৰথা
হাফু

*হাফু* (هف, *আধা*; ) হৈছে জাপানত জন্মগ্ৰহণ কৰা সেইজন ব্যক্তি যাৰ বংশধৰসকলৰ আধা এছিয়ান আৰু আধা অ-এছিয়ান বা এছিয়ান নহয়। সাধাৰণতে মিশ্ৰিত জাতিৰ পূৰ্বপুৰুষ থকা যিকোনো লোকৰ বৰ্ণনা কৰিবলৈও এই শব্দটো ব্যৱহাৰ কৰিব পাৰি। জাপানত যিসকল ব্যক্তিৰ পিতৃ-মাতৃৰ এজন অ-এছীয় বা এছিয়ান নহয়, তেওঁলোকক *হাফু* জাপানী বুলি কোৱা হয় আৰু তেওঁলোকে প্ৰায়ে সম্পূৰ্ণ এছিয়ান বংশৰ জাপানী নাগৰিকৰপৰা পক্ষপাতিত্ব আৰু বৈষম্যৰ সন্মুখীন হয়। হাফু ব্যক্তিসকলক জাপানী আৰু বিদেশী সংবাদ মাধ্যমে সুন্দৰকৈ সামৰি লৈছে আৰু ২০১০ চনৰ জাপানৰ স্বাস্থ্য, শ্ৰম আৰু কল্যাণ মন্ত্ৰ্যালয়ৰ তথ্য অনুসৰি, জাপানত জন্ম হোৱা ৩০ জন শিশুৰ ভিতৰত এজন শিশু অন্তঃবৰ্ণৰ দম্পতীৰ ঘৰত জন্ম হয়, য’ত এজন অভিভাৱক অ-এছিয়ান অৰ্থাৎ জাপানৰ প্ৰতি ত্ৰিশজন নাগৰিকৰ এজন হাফু।

## জাপানী ভাষাত
* ডাবুৰু () হৈছে হাফুৰ এটা বিকল্প যি এটাৰ পৰিৱৰ্তে দুটা সংস্কৃতিৰ ইতিবাচক অৰ্থৰ ওপৰত গুৰুত্ব আৰোপ কৰে।
* কনকেটচুজি () হৈছে এজন জাপানী ব্যক্তি যাৰ পিতৃ-মাতৃ এজন অ-জাপানী। ইয়াক শ্লেষ ৰূপে বা অপমানসূচক শব্দ হিচাপে গণ্য কৰা হয়।

## ইতিহাস
### প্ৰাগৈতিহাসিকৰপৰা সামন্তবাদী জাপানলৈ
হাফুৱে এজন ব্যক্তিক বুজায় যাৰ এগৰাকী পৰম্পৰাগত জাপানী পিতৃ বা মাতৃ আৰু এগৰাকী অপৰম্পৰাগত জাপানী পিতৃ বা মাতৃ আছে। জাতিগত বা পৰম্পৰাগত জাপানী শব্দটোৱে জাপান দ্বীপপুঞ্জৰ থলুৱা জাপানী লোকসকলক বুজায়। 
## তথ্যসূত্ৰ

শ্ৰেণী:জাপান
শ্ৰেণী:Articles containing Japanese language text
ঢাকানে

**ঢাকানে** (), এক প্ৰকাৰৰ মিঠা পোলাও, নেপালত উৎপত্তি হোৱা চাউলৰ পৰা তৈয়াৰী খাদ্য। নেপালৰ সকলো ঠাইতে ইয়াৰ জনপ্ৰিয়তা, পূব নেপালত যথেষ্ট বেছি আৰু ঠাই অনুসৰি ইয়াক বিভিন্ন নামেৰে জনা যায়। যদিও ই মিঠা খাদ্য, তথাপিও ইয়াক ডেজাৰ্ট হিচাপে পৰিৱেশন কৰিব নোৱাৰি, কাৰণ ই এক গধুৰ খাদ্য। সাধাৰণতে উৎসৱ বা বিশেষ অনুষ্ঠানৰ সময়ত ইয়াক ৰাতিৰ আহাৰ বা দুপৰীয়াৰ আহাৰ হিচাপে পৰিৱেশন কৰা হয়।. ইয়াক প্ৰায়ে ক্ষীৰৰ সৈতে বা নোহোৱাকৈয়ো পৰিৱেশন কৰা হয়।

ইয়াৰ উৎপত্তি পূব নেপালত আৰু ইয়াৰ উৎপত্তি নেপালৰ ঢাকাল জাতিৰ পৰা হোৱা বুলি দাবী কৰা হয়। এতিয়াও নেপালৰ ঢাকালৰ মাজত ই বহুলভাৱে জনপ্ৰিয়।
## তথ্যসূত্ৰ

শ্ৰেণী:খাদ্য
শ্ৰেণী:নেপালৰ খাদ্য
শ্বেমাই

**শ্বেমাই** বাংলাদেশ আৰু ভাৰতৰ ওড়িশা আৰু পশ্চিম বংগ ৰাজ্যৰ এটা পৰম্পৰাগত মিঠাই। ঈদৰ সময়ত শ্বেমাই অতি জনপ্ৰিয়, কিন্তু গোটেই বছৰটো ইয়াক খোৱা হয়। ই ভাৰ্মিচেলিৰ এটা ডেজাৰ্ট ৰূপ, মিঠা গাখীৰত তিয়াই লোৱা হয় আৰু প্ৰায়ে বাদামেৰে সজাই তোলা হয়।

## সামগ্ৰীসমূহ
শ্বেমাইৰ প্ৰধান উপাদান হ'ল গাখীৰ, ঘিউ, চেনি, পোৰা ভাৰ্মিচেলি আৰু বিভিন্ন ধৰণৰ বাদাম আৰু মচলা। শ্বেমাইৰ ভিন্নতাসমূহৰ ভিতৰত এটা খীৰ সংস্কৰণ, শুকান ফল আৰু জোড্ডা শ্বেমাই আদি অন্তৰ্ভুক্ত।

## ইতিহাস

শ্বেমাইৰ উৎপত্তি বংগৰপৰা হৈছিল। *[[আইচ টুডে]]*ই শ্বেমাইক আফগান ডেজাৰ্ট শ্বিয়ৰ খুৰ্মাৰ লগতে উত্তৰ ভাৰত আৰু পাকিস্তানত জনপ্ৰিয় পুডিং চেভিয়ানৰ দূৰৈৰ কাজিন বুলি বৰ্ণনা কৰিছে। কিছুমান ৰেচিপিত গুড়ি গাখীৰ আৰু/বা ঘনীভূত গাখীৰ ব্যৱহাৰ কৰা হয়।

শ্বেমাই উৎপাদন কৰা কাৰখানাসমূহৰ পৰিষ্কাৰ-পৰিচ্ছন্নতাক লৈ প্ৰশ্ন উত্থাপন হৈছে। ২০১৬ চনৰ জুন মাহত অকৰ্তৃত্বশীল কাৰখানাত উৎপাদিত নিষিদ্ধ শ্বেমাইৰ বাংলাদেশৰ ছৈয়দপুৰৰ বজাৰখন বানপানীত বুৰাই পেলায়। পিছৰ বছৰত চট্টগ্ৰামত ব্যাপকভাৱে অস্বাস্থ্যকৰ শ্বেমাইৰ সৃষ্টি হয়। বাংলাদেশত ক’ভিড-১৯ মহামাৰীৰ সময়ত পেকেট কৰা শ্বেমাইৰ বিক্ৰী হ্ৰাস পাইছে। মহামাৰীৰ বাবে বহুতো কাৰখানাৰ উৎপাদন বন্ধ হোৱাৰ বাবেও দাম বৃদ্ধি পায়।

## তথ্যসূত্ৰ

শ্ৰেণী:খাদ্য
ৰুখছানা মিডিয়া

**ৰুখছানা মিডিয়া ()** (Dari:رسانه رخشانه) হৈছে ২০২০ চনৰ নৱেম্বৰ মাহত প্ৰতিষ্ঠা কৰা আফগানিস্তানৰ মহিলা সংবাদ মাধ্যমৰ সংস্থা। এই সংস্থাটো ৰুখছানা নামৰ এগৰাকী যুৱতীৰ সোঁৱৰণীত প্ৰতিষ্ঠা কৰা হৈছিল, যাক ২০১৫ চনত বলপূৰ্বক বিবাহৰ পিছত প্ৰেমিকৰ সৈতে পলায়ন কৰা বাবে ঘৰ প্ৰদেশত নমৰালৈকে শিলগুটিৰে হানি-খুচি হত্যা কৰা হৈছিল। 

## ৰুখছানা মিডিয়া গঠন
মহিলাৰ কাহিনীৰ ওপৰত গুৰুত্ব আৰোপ কৰিবলৈ ২০২০ চনৰ নৱেম্বৰ মাহত জাহৰা জোয়াই ৰুখছানা মিডিয়া প্ৰতিষ্ঠা কৰিছিল। "ৰুখছানা"ৰ উল্লেখ আছিল ঘোৰ প্ৰদেশৰ এগৰাকী একে নামৰ কিশোৰীক ২০১৫ চনত ব্যভিচাৰৰ অভিযোগত আৰু শিলগুটিৰে হত্যা কৰা হৈছিল। ৰুখছানাৰ হত্যাকাণ্ডৰ এটা ভিডিঅ' ব্যাপকভাৱে প্ৰচাৰিত হৈছিল, যাৰ ফলত আন্তৰ্জাতিক ব্যাপক চৰ্চা আকৰ্ষণ হৈছিল। আফগান মহিলাৰ কাহিনীৰ ওপৰত গুৰুত্ব আৰোপ কৰিবলৈ ২০২০ চনৰ নৱেম্বৰ মাহত জাহৰা জোয়াই ৰুখছানা মিডিয়া প্ৰতিষ্ঠা কৰিছিল।  ২০১০ চনৰ মাজভাগত ঘোৰ প্ৰদেশত বলপূৰ্বক বিবাহ বা ধৰ্ষণৰ বলি হোৱা মহিলাৰপৰা পলায়ন কৰা মহিলাৰ তথাকথিত সন্মানজনক হত্যাকাণ্ডৰ কেইবাটাও গোচৰৰ ভিতৰত অন্যতম আছিল ৰুখছানা হত্যা। 

## বিষয়

ৰুখছানা মিডিয়াই সামৰি লোৱা বিষয়সমূহৰ ভিতৰত আছে "মহিলাৰ প্ৰজনন স্বাস্থ্য, ঘৰুৱা আৰু যৌন হিংসা, আৰু লিংগ বৈষম্য।" ২০২১ চনৰ তালিবানৰ আক্ৰমণৰ সময়ত ৰুখছানা মিডিয়াই তালিবানে মহিলাৰ অধিকাৰ খৰ্ব কৰিব বুলি আশংকা প্ৰকাশ কৰিছিল আৰু অবিবাহিত হৈ থকা বিবাহ বিচ্ছেদ হোৱা মহিলাসকল তালিবানৰপৰা বিপদত পৰিছে।২০২১ চনৰ জুলাই মাহত টাইম আৰু দ্য ফুলাৰ প্ৰজেক্টৰ সহযোগত ৰুখছানা মিডিয়াই ৰিপ’ৰ্ট কৰিছিল যে আফগানিস্তানৰ তালিবানৰ অধীনস্থ অঞ্চলৰ “হাজাৰ হাজাৰ” ছোৱালীক স্কুলত পঢ়াত বাধা দিয়া হৈছে, আৰু ছোৱালীৰ বিদ্যালয়ৰ শিক্ষকসকলক মৃত্যুৰ ভাবুকি দিয়া হৈছে আৰু তেওঁলোকক পঢ়ুৱাবলৈ দিয়া হোৱা নাই। প্ৰতিৱেদন অনুসৰি ১২ বছৰ বয়সলৈকে ছোৱালীকহে স্কুলত পঢ়িবলৈ দিয়া হৈছিল, নিকাব বা বোৰ্খা পিন্ধিব লাগিছিল আৰু কোৰানপাঠদানৰ ঘণ্টাৰ সংখ্যা বৃদ্ধি কৰা হৈছিল। 

## বিকাশ

২০২১ চনৰ ১৫ আগষ্টত কাবুলৰ পতনৰদিনা ৰুখছানা মিডিয়াই ইয়াৰ বৰ্তমানৰ দাৰী প্ৰতিৱেদনৰ উপৰি ইয়াৰ বাতৰি ৱেবছাইটৰ ইংৰাজী সংস্কৰণ মুকলি কৰাৰ পৰিকল্পনা ঘোষণা কৰে।

## নিৰাপত্তাৰ বিপদ

২০২১ চনৰ তালিবানৰ আক্ৰমণৰ সময়ত মহিলা সাংবাদিকক হত্যাৰ আশংকা বেছি হোৱাৰ বাবে ৰুখছানা মিডিয়াৰ সাংবাদিকসকল বিপদত পৰিছিল। কলম্বিয়া জাৰ্নেলিজম ৰিভিউত ২০২১ চনৰ ১৫ আগষ্টত কাবুল তালিবান বাহিনীৰ হাতত পৰাৰ পাছত সাধাৰণতে আফগান সাংবাদিক আৰু বিশেষকৈ মহিলা সাংবাদিকসকলৰ বাবে বিপদ অধিক বুলি অভিহিত কৰা হৈছে।

## তথ্যৰ উৎস

## বাহ্যিক সংযোগ

শ্ৰেণী:আফগানিস্তান নাৰীৰ অধিকাৰ
শ্ৰেণী:আফগানিস্তান
আইচ টুডে

**আইচ টুডে** বা *আই চি ই টুডে* হৈছে দেশৰ সমসাময়িক সংস্কৃতি আৰু সমাজৰ ওপৰত গুৰুত্ব আৰোপ কৰা বাংলাদেশী জীৱন-শৈলীৰ আলোচনী। আলোচনীখনত ব্যৱসায়, ফেশ্বন, স্বাস্থ্য, মহিলা, সংগীত, ভ্ৰমণ আৰু খাদ্যৰ ওপৰত নিবেদিত শিতান আছে।
## ইতিহাস আৰু প্ৰফাইল
২০০৩ চনত আইচিই টুডে আৰম্ভ কৰা হৈছিল। ইয়াক মাহেকীয়া ভিত্তিত প্ৰকাশ কৰা হয়। আলোচনীখন আইচিই মিডিয়া লিমিটেডৰ প্ৰকাশনৰ অধীনত আছে, যিয়ে আইচিই বিজনেছ টাইমছ, জামিনী, চাৰবেলা চাৰ্ডিক, আৰু বেংগল বৰোতা আদি প্ৰস্তুত কৰে। ইয়াৰ প্ৰকাশক হৈছে উদ্যোগী আবুল খাইৰ লিটু, যিয়ে বাংলাদেশী শিল্পকলাৰ বিষয়েও প্ৰকাশ কৰিছে শিল্পা ও শিল্পী। 
লিটু এগৰাকী শিল্প অনুৰাগী আৰু বংগ গেলেৰী অৱ ফাইন আৰ্টছত সক্ৰিয়।

বৰ্তমানৰ কৰ্মচাৰীসকল হৈছে কাৰ্যবাহী সঞ্চালক নৱশ্বিন খাইৰ; নৱনীতা চৌধুৰী, পৰিচালন সম্পাদক; ছ্যেদা সমৰা মৰ্টাডা, সহযোগী সম্পাদক; আৰু গৌতম সাহা, ফেশ্বন সম্পাদক।

২০০৭ চনত আলোচনীখনৰ সম্পাদক হিচাপে নিযুক্তি পোৱা জিয়াউল কৰিমৰ ঠাইত বৰ্তমানৰ সম্পাদকগৰাকীয়ে আলোচনীখনৰ সম্পাদক হিচাপে নিযুক্তি লাভ কৰে। ১৯৯০ চনৰপৰা সাংবাদিকতাত সক্ৰিয় কৰিম দ্য মৰ্নিং ছান (কাকত) আৰু দ্য ডেইলী ষ্টাৰ (বাংলাদেশ)ৰ প্ৰাক্তন সাংবাদিক আছিল আৰু নিউজ ডে’ৰ প্ৰাক্তন ফিচাৰ সম্পাদক আছিল। একে সময়তে কৰিমক জামিনীৰ সম্পাদক হিচাপেও নিযুক্তি দিয়া হয়।

আলোচনীখনৰ লগত কেইবাটাও বিশিষ্ট সাহিত্যিক নাম জড়িত হৈ আছে। লেখক আৰু কবি চৈয়দ ছামছুল হক সম্পাদকীয় সমিতিৰ অধ্যক্ষ। বাংলা কবি হায়াত ছাইফ এগৰাকী প্ৰাক্তন পৰিচালন সম্পাদক।

## তথ্যসূত্ৰ

শ্ৰেণী:আলোচনী
চুফিয়া খাতুন (লেখিকা)

**চুফিয়া খাতুন** () (মে', ১৯২২ – ৭ জানুৱাৰী ২০২৩) এগৰাকী বাংলাদেশী লেখিকা, শিক্ষয়িত্ৰী আৰু সমাজকৰ্মী আছিল। বাংলাদেশৰ সমসাময়িক সাহিত্যক্ষেত্ৰত তেওঁ এক বিশেষ স্থান দখল কৰিছিল। আত্মজীৱনীমূলক ৰচনা, কাব্যসংকলন আৰু সমাজমুখী লেখাই তেওঁক জনপ্ৰিয় লেখিকা হিচাপে প্ৰতিষ্ঠিত কৰিছিল। ২০২১ চনত তেওঁ বাংলা একাডেমী সাহিত্য পুৰস্কাৰেৰে ভূষিত হয়।

## জীৱনী
চুফিয়া খাতুনৰ জন্ম ১৯২২ চনৰ মে’ মাহত ময়মনসিংহত। শৈশৱৰপৰাই সাহিত্য-পাঠ, সাংস্কৃতিক চেতনা আৰু সমাজচিন্তা তেওঁৰ মনত বিশেষ স্থান অধিকাৰ কৰিছিল। সেই সময়ত ছাত্ৰীয়ে উচ্চশিক্ষা লাভ কৰাৰ সুযোগ সীমাবদ্ধ থাকিলেও তেওঁ অধ্যৱসায়ৰদ্বাৰা শিক্ষাক্ষেত্ৰত অগ্ৰগতি কৰিব সক্ষম হৈছিল। আনুষ্ঠানিক শিক্ষা সম্পন্ন কৰাৰ পাছত তেওঁ শিক্ষকতাক পেছা হিচাপে গ্ৰহণ কৰে আৰু বহু দশক ধৰি ময়মনসিংহ আৰু ঢাকাৰ বিভিন্ন শিক্ষাপ্ৰতিষ্ঠানত কাৰ্য নিৰ্বাহ কৰে। শিক্ষক হিচাপে তেওঁ বহু শিক্ষাৰ্থীক সাহিত্যপ্ৰেম, নৈতিক মূল্যবোধ আৰু সমাজসচেতনতা প্ৰতি উৎসাহিত কৰিছিল। 

## সমাজসেৱা
শিক্ষকতা, সাহিত্য আৰু সমাজসেৱাৰ লগত জড়িত চুফিয়া খাতুনে বিশেষকৈ নাৰী শিক্ষা আৰু স্বনিৰ্ভৰতা, বিপন্ন শিশুৰ শিক্ষাগত সহায়তা, আৰু নিম্ন-মধ্যবিত্ত পৰিয়ালৰ সমস্যাবোৰলৈ তেওঁ বিশেষ দৃষ্টি দিছিল। বিভিন্ন সামাজিক সংগঠন আৰু নাৰী বিকাশমুখী অনুষ্ঠানত তেওঁ সক্ৰিয়ভাবে যুক্ত হৈ আছিল। 

## সাহিত্যকীৰ্তি
চুফিয়া খাতুনৰ লেখনীৰ বৈশিষ্ট্য হৈছে সহজ ভাষা, স্পষ্ট ভাবনা আৰু গভীৰ মানৱিকতা। তেওঁৰ সাহিত্যচিন্তা মূলত সমাজজীৱনৰ বাস্তৱ সমস্যা, বিশেষকৈ নাৰীজীৱনৰ সংকট, শোষণ আৰু মানসিক যন্ত্ৰণাক কেন্দ্ৰ কৰি গঢ় লৈ উঠিছিল। তেওঁৰ লেখনীতে ব্যক্তিগত অভিজ্ঞতা আৰু সামাজিক পৰ্যবেক্ষণ দুয়ো গভীৰভাৱে দেখা যায়। তেওঁ শিক্ষাজীৱনত যিমান অভিভাৱক, নাৰী আৰু শিশুসকলৰ নিকটত আহিছিল, সেই অভিজ্ঞতাই তেওঁৰ অনেক লেখা আৰু কবিতাক উদ্দীপিত কৰিছিল। বিশেষকৈ নাৰীৰ মৰ্যাদা, স্ব-অধিকাৰ, সামাজিক কাৰাগাৰ আৰু প্ৰগতি-চিন্তাক লৈ তেওঁ উপস্থাপন কৰা ভাষাই সমসাময়িক বাংলাদেশেৰ নাৰীবাদী সাহিত্যক সুমৃদ্ধ কৰিছিল। বিভিন্ন পত্ৰ-পত্ৰিকাতো তেওঁ নিয়মীয়াকৈ লিখিছিল আৰু সাহিত্য-সভা, পাঠচক্ৰত সক্ৰিয় অংশগ্ৰহণ কৰিছিল। সমাজ-সংস্কৃতি সম্পৰ্কীয় আলোচনাতো তেওঁ এগৰাকী মূল্যৱান মতামতদাতা হিচাপে স্বীকৃতি পাইছিল। সাহিত্য আৰু সমাজচিন্তাৰ ক্ষেত্ৰত তেওঁৰ এই দীৰ্ঘসময়ৰ অৱদানেই তেওঁক বাংলাদেশৰ নাৰীমুক্তি আন্দোলন আৰু সমকালীন গদ্য-স্মৃতিকথাৰ জগতে এক উল্লেখযোগ্য স্থান প্ৰদান কৰিছে। 

তেওঁৰ উল্লেখযোগ্য গ্ৰন্থবোৰ হৈছে— 
* **জীৱন নদীৰ বাঁকে বাঁকে** (২০০৫): আত্মজীৱনীমূলক এই গ্ৰন্থত জীৱনৰ নানা সন্ধিক্ষণ বৰ্ণিত। 
* **সোনা ঝৰা দিন** (২০০৬): শিশুসাহিত্য; নৈতিক চেতনা জাগ্ৰত কৰা। 
* **ওপো ভুবন**: সমাজ, প্ৰকৃতি আৰু মানৱিক অনুভৱৰ কাব্যসংকলন। 
* **প্ৰবাসেৰ প্ৰাপ্তি** (২০১৪): প্ৰবাসজীৱনৰ অভিজ্ঞতা, একাকিত্ব আৰু সামাজিক বাস্তৱতা। 
* **নাৰীৰ চোখেৰৰ জল** (২০১৮): নাৰীৰ অভিজ্ঞতা আৰু সমাজৰ দ্বৈত মানদণ্ডৰ সমালোচনা।

## মৃত্যু
২০২৩ চনৰ ৭ জানুৱাৰীত ঢাকাত তেওঁৰ মৃত্যু ঘটে। মৃত্যুকালে তেওঁৰ বয়স আছিল ১০০ বছৰ। সাহিত্য আৰু সমাজকৰ্ম ক্ষেত্ৰত তেওঁৰ অৱদান বাংলাদেশৰ সংস্কৃতি ইতিহাসত দীঘলীয়া স্মৃতি হিচাপে ৰৈ যাব। 

## তথ্যসূত্ৰ
শ্ৰেণী:বাংলাদেশৰ নাৰীবাদী 
শ্ৰেণী:লেখিকা
সেঁজুতি সাহা

**সেঁজুতি সাহা** () চাইল্ড হেল্‌থ ৰিছাৰ্চ ফাউণ্ডেচনৰ এগৰাকী বাংলাদেশী অণুজীৱবিজ্ঞানী। তেওঁ বিশ্ব স্বাস্থ্য সংস্থাৰ পোলিঅʼ ট্ৰানজিশ্যন ইণ্ডিপেনডেণ্ট মনিটৰিং বোৰ্ডৰো এগৰাকী বোৰ্ড সদস্য। বাংলাদেশত নতুন কৰʼনা ভাইৰাছৰ পূৰ্ণাঙ্গ জিনʼম বিন্যাস উন্মোচনৰ বাবে তেওঁ অধিক পৰিচিত।

## জীৱনী আৰু শিক্ষা
বাংলাদেশৰ ৰাজধানী ঢাকাত সেঁজুতি সাহাই জন্ম লাভ কৰিছিল আৰু তাতেই তেওঁ ডাঙৰ-দীঘল হৈছিল। তেওঁৰ পিতৃ ড° সমীৰ কুমাৰ সাহা এগৰাকী অণুজীৱবিজ্ঞানী আৰু তেওঁৰ মাতৃ ড° চেতাৰুন্নাহাৰ চেতাৰা এগৰাকী জনস্বাস্থ্য গৱেষক। সেঁজুতিৰ ভায়েকো পেচাত এগৰাকী অণুজীৱবিজ্ঞানী। ব্যক্তিগত জীৱনত সেঁজুতি সাহা বিবাহিত।

সেঁজুতিয়ে বাংলাদেশত উচ্চ মাধ্যমিক শিক্ষা গ্ৰহণ কৰিছিল। তাৰ পিছত, ২০০৫ চনত তেওঁ কানাডাৰ টৰণ্টʼ বিশ্ববিদ্যালয়ৰ স্নাতক শ্ৰেণীত নামভৰ্তি কৰে। জৈৱিক ৰসায়ন বিষয়ত সন্মানসহ স্নাতক ডিগ্ৰী লাভ কৰি তেওঁ সেই বিশ্ববিদ্যালয়তেই আণৱিক জিনতত্ত্ব (Molecular genetics) বিষয়ত পিএইচডি কৰে।

## কৰ্ম আৰু গৱেষণা
উচ্চশিক্ষা সাং কৰি তেওঁ বাংলাদেশৰ চাইল্ড হেল্‌থ ৰিছাৰ্চ ফাউণ্ডেচন (চিএইচআৰএফ)ৰ বাহিৰেও কানাডা আৰু আমেৰিকা যুক্তৰাষ্ট্ৰত গৱেষক হিচাপে কিছুদিন কাম কৰিছিল। ২০১৯ চনৰপৰা তেওঁ চিএইচআৰএফ-ত বিজ্ঞানী হিচাপে কৰ্মৰত। ইয়াৰ উপৰি প্ৰিন্ষ্টনৰ এটি গৱেষণা সংস্থাত অণুজীৱবিজ্ঞান আৰু স্বাস্থ্যব্যৱস্থাৰ পৰামৰ্শদাতা হিচাপে দায়িত্ব পালন কৰি আছে। 

আণৱিক জীৱবিজ্ঞান (Molecular biology)ৰ প্ৰযুক্তি শিশুৰোগ গৱেষণাত ব্যৱহাৰ ক্ষেত্ৰত সেঁজুতি সাহাই কাম কৰি আছে। ২০১৭ চনত বাংলাদেশৰ শিশুসকলৰ মাজত হঠাৎ মেনিনজাইটিছ (Meningitis)ৰ প্ৰাবল্য দেখা গৈছিল। সেইসময়ত তেওঁ আধুনিক আণৱিক জীৱবিজ্ঞানৰ প্ৰযুক্তি ব্যৱহাৰ কৰি এই আকস্মিক ৰোগ বিস্তাৰৰ কাৰণ অনুসন্ধান কৰি উলিয়ায়। চিকনগুনিয়া জ্বৰ আৰু মেনিনজাইটিছ সংক্ৰমণৰ মাজৰ এটি সম্পৰ্ক নিৰ্ণয় কৰি ৰোগ চিনাক্তকৰণৰ আধুনিক তথা সুলভ উপকৰণ আৱিষ্কাৰ কৰে।

২০২০ চনৰ কʼভিড মহামাৰিত বাংলাদেশৰ কʼভিড-১৯ চিনাক্তকৰণৰ কামত চিএইচআৰএফ-য়েও যোগ দিছিল। সেঁজুতি সাহাৰ নেতৃত্বত আঠজন গৱেষকৰ যৌথ উদ্যোগত মেʼ মাহত বাংলাদেশত প্ৰাপ্ত নমুনাৰপৰা সংগ্ৰহকৃত নতুন কৰʼনা ভাইৰাছৰ জিনʼম চিকুৱেন্স সফলভাৱে উন্মোচন কৰা হয়। সেই বছৰৰে জুলাই মাহত, তেওঁ প্ৰথম বাংলাদেশী হিচাপে বিশ্ব সাস্থ্য সংস্থাৰ গ্লʼবেল পোলিঅʼ ইৰেডিকেশ্যন ইনিচিয়েটিভৰ বোৰ্ড মেম্বাৰ পদত নিযুক্ত হয়।

## বঁটা-সন্মান

* বিল এণ্ড মেলিণ্ডা গেটছ এৱাৰ্ড ২০১৮
* বঙ্গমাতা বেগম ফজিলাতুন্নেছা মুজিব পুৰস্কাৰ

## তথ্য উৎস

## বাহ্যিক সংযোগ

* ড° সেঁজুতি সাহা — টৰণ্টো বিশ্ববিদ্যালয়ৰ ৱেবছাইটত
* Dr Senjuti Saha, first Bengali microbiologist to be appointed in WHO board

শ্ৰেণী:জীৱিত ব্যক্তি
শ্ৰেণী:বঙালী ব্যক্তি
শ্ৰেণী:বাংলাদেশৰ ব্যক্তি
শ্ৰেণী:মহিলা বিজ্ঞানী